Author: Институт перевода Библии
Date: 2022-09-30T19:47:29.706691+00:00

КъэбарышӀур: Апокалипсис

КъэбарышӀур: Апокалипсис

1. Апокалипсис

Апокалипсис

Апокалипсис

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

АПЭРЭШЪХЬ

АПОКАЛИПСИС[*]

ГущыӀапэмрэ шӀуфэсымрэ

1^1Мы тхылъым итхэр Тхьэм Исус Христос къыфигъэнэфэгъэ къэбархэр ары. Тхьэм ахэр къызкӀигъэнэфагъэр Исус Христос цӀыфхэу Тхьэм иӀорышӀэхэм бэ темышӀэу къэхъущт Ӏофхэр аригъэшӀэнхэр ары. Исус имэлэӀич ежь иӀорышӀэ Иуан дэжь ыгъакӀуи, къэхъущт Ӏофхэр гуригъэӀуагъэх+. 2Аущтэу Иуан ылъэгъугъэ пстэури ыӀуатэзэ, Тхьэм игущыӀэхэми Исус Христос ишыхьатныгъи шыхьат афэхъу+. 3Мы гущыӀэхэу Тхьэм дэжь къикӀыгъэхэу къэхъущт Ӏофхэм яхьылӀагъэхэм яджэрэр гъогу мафэ теуцуагъ. Мы гущыӀэхэр зэхэзыххэу, зыгъэцакӀэхэрэри гъогу мафэ теуцуагъэх, сыда пӀомэ, уахътэу мы Ӏофхэр къызщыхъущтыр къэблэгъагъ+.

4Сэ, сы Иуан, шъо, Асие хэкум[*] ит чылыс зэӀукӀиблым, шӀуфэс шъосэхыжьы. Тхьэу щыӀагъэу, щыӀэу, къэкӀощт мафэхэми щыӀэщтым ынэшӀу къышъущерэфи, гупсэф къышъуерэт. Тхьэм ипсиблэу итӀысыпӀэ лъапӀэ ыпашъхьэ итхэми Исус Христосми анэшӀу къышъущарэфи, гупсэф къышъуарэт+. 5Исус Христос ары шыхьат шъыпкъэр, апэу лӀагъэхэм къахэтэджыкӀыжьыгъэр ежьыр ары, чӀылъэм тет пачъыхьэмэ япащэр ежьыри ары. Ащ тэ шӀу телъэгъу, лъэу къащым щыкӀэкӀыгъэмкӀэ типсэкӀодхэм ялъэкӀ тыкъыӀэкӀихыжьыгъ. 6Ежь игъусэхэу тетыгъо зиӀэхэу, Тхьэу ежь я Тэ фэӀорышӀэрэ дин пащэхэу тыхъунэу тигъэнэфагъ. МыкӀодыжьын щытхъушхомрэ лъэкӀышхомрэ иех! Амин+. 7ШъукъэдаӀу, ошъуапщэхэм ахэтэу ар къэкӀожьыщт, нэ пстэуми ар алъэгъущт, пчыкӀэ[*] зыугъоныгъэхэми ар алъэгъущт. Дунаим тет лъэпкъ пстэури ежь пае гъыхэзэ, абгъэгу еожьыщтых. Джары зэрэхъущтыр. Амин+. 8ЗэкӀэ зыфызэшӀокӀырэ Зиусхьан Тхьэу щыӀагъэу, щыӀэу, къэкӀощт мафэхэми щыӀэщтым къеӀо: «Альфэрэ Омегэрэ, апэрэри аужырэри Сэры».

Исус Христос Иуан зыкъызэрэригъэлъэгъугъэр

9Сэ, Иуанэу шъушыр, Исус тыгухэм зэрарылъым пае, гузэжъогъоу шъузыхэтым сыкъыжъудыхэт, сышъуигъусэуи Тхьэм и Тетыгъошхо ыӀэчӀэгъ сычӀэт, сышъуигъусэуи теубытагъэ сиӀэу сэзекӀо. Тхьэм игущыӀэхэмрэ Исус Христос ишыхьатныгъэрэ цӀыфхэм зэрязгъэӀугъэхэм пае, саубытыгъэу, хыгъэхъунэу Патмос[*] сащагъэу сыщыӀагъ+. 10Зиусхьаным имафэ[*] дэжь Тхьэм ы Псэ ЛъапӀэ къысфехыгъ. СаужкӀэ бжъэмыешхом ымакъэ фэдэ мэкъэшхо горэм къыӀоу зэхэсхыгъ: «Альфэри Омегэри, апэрэри аужырэри Сэры+. 11Плъэгъурэр тхылъ горэм итхи, чылыс зэӀукӀиблымэ афэгъэхь: Къалэхэу Ефес, Смирнэ, Пергам, Тиатирэ, Сардис, Филадельфие, Лаодикие щыӀэ чылыс зэӀукӀэхэр ары».

12КъыздэгущыӀэрэ макъэр зымакъэр слъэгъунэу зыфэзгъэзагъ. Зызыфэсэгъазэм, дышъэм хэшӀыкӀыгъэхэу, остыгъэ тетыпӀибл слъэгъугъэ,+
13остыгъэ тетыпӀиблыми ахэтэу, ЦӀыф Лъэпкъым ы Къо фэдэу[*] зыгорэ слъэгъугъэ. Ылъакъомэ анэсэу шъошэ кӀыхьэ щыгъыгъ, дышъэм хэшӀыкӀыгъэ бгъэрылъи илъыгъ+. 14Ышъхьэ шъхьацэу телъыгъэр цы фыжьым е осым фэдэу фыжьыбзагъ. Ынэхэри мэшӀотхъуабзэм фэдагъэх+. 15Ылъакъохэри хьакум щагъэплъыгъэ гъуаплъэм фэдэу лыдыщтыгъэх, ымакъи псы къиугъабэмэ амэкъэшхо фэдагъ+. 16ЫӀэ джабгъукӀэ жъогъуибл ыӀыгъыгъ, бгъуитӀуцэ зиӀэ чэтэ чан горэ ыжэ къыдэкӀыгъ. Ынэгуи лъэшэу къепсырэ тыгъэм фэдагъ+.

17Ар зысэлъэгъум, ылъакъохэм адэжь лӀагъэм фэдэу сыщытефагъ. Джащыгъум ыӀэ джабгъу къыстырилъхьи, къысиӀуагъ: «Умыщын, апэрэри аужырэри сэры+. 18ЩыӀэныгъэ зиӀэр сэры. СылӀагъ, ау джы сыщыӀ, егъашӀэми сыщыӀэщт. Амин. ЛӀэныгъэми лӀагъэхэм ядунаий яӀункӀыбзэхэр сӀыгъых+. 19Арышъ, Ӏофхэу плъэгъугъэхэри, Ӏофхэу джы щыӀэхэри, къэхъущтхэри тхых. 20СӀэ джабгъукӀэ сӀыгъыгъэ жъогъуиблымрэ дышъэм хэшӀыкӀыгъэ остыгъэ тетыпӀиблымрэ къарыкӀырэр мары: Жъогъуиблымэ къарыкӀырэр чылыс зэӀукӀиблымэ ямэлэӀичхэр[*] ары. Остыгъэ тетыпӀиблымэ къарыкӀырэр чылыс зэӀукӀиблыр ары».

ЯТӀОНЭРЭШЪХЬ

Исус Христос Ефес къалэм щыӀэ чылыс зэӀукӀэм къэбарэу фаригъэхьыгъэр

2^1Ефес къалэм щыӀэ чылыс зэӀукӀэм имэлэӀич мы къэбарыр фэтх: ЫӀэ джабгъукӀэ жъогъуибл зыӀыгъэу, дышъэм хэшӀыкӀыгъэхэу остыгъэ тетыпӀиблым ахэтэу къэзыкӀухьэрэм мы гущыӀэхэр къеӀо:+
2Ӏофхэу жъугъэцакӀэхэрэр сэшӀэх, лъэшэу шъузэрэлэжьагъэри, теубытагъэ шъуиӀэу шъузэрэзекӀуагъэри сэшӀэ. ЦӀыф бзаджэхэр зэрэшъуфэмыщэчыхэрэри сэшӀэ. АпостолхэкӀэ зэджэжьхэрэ мыапостолхэр жъугъэунэфыгъэх, пцӀы зэраусырэри шъулъэгъугъэ+. 3Къиныбэ шъущэчыгъэ, теубытагъэ шъуиӀэу шъозекӀо, сцӀэ пае лъэшэу шъулэжьагъ, шъуезэщыгъэп.

4Ау шъо мыхъун горэ къыжъудэсэлъэгъу: ыпэкӀэ шӀулъэгъоу къысфышъуиӀагъэр зэрэхэшъунэжьыгъэр ары. 5Шъукъызэфэхыгъэр зыфэдизыр зыщышъумыгъэгъупш. ШъуипсэкӀодхэм шъуафыкӀэгъожьи, ыпэкӀэ Ӏофхэр зэрэжъугъэцэкӀагъэхэм фэдэу, жъугъэцакӀэх. ШъуипсэкӀодхэм шъуафыкӀэмыгъожьмэ, сэ сыкъэкӀонышъ, шъуиостыгъэ тетыпӀэ ӀузгъэкӀотыщт. 6Ау ӀофышӀу горэ къыжъудэсэлъэгъу: Николас игъогу рыкӀорэ цӀыф купым[*] Ӏоф бзаджэхэу ашӀэхэрэр шъо шъоуджэгъух, сэ ахэмэ яӀофхэр зэрэсыуджэгъухэрэм фэдэу.

7ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх. ТекӀоныгъэр къэзыхьырэм Тхьэм иджэнэт ит чъыгэу щыӀэныгъэ къэзытырэм[*] къыпыкӀэрэм щыщ ышхынэу фит сшӀыщт+.

Исус Христос Смирнэ къалэм щыӀэ чылыс зэӀукӀэм къэбарэу фаригъэхьыгъэр

8Смирнэ къалэм щыӀэ чылыс зэӀукӀэм имэлэӀич мы къэбарыр фэтх: Апэрэу ыкӀи Аужырэу, лӀэгъагъэу къэхъужьыгъэм мы гущыӀэхэр къеӀох:+
9Гузэжъогъоу шъузхэтымрэ шъуитхьамыкӀагъорэ сэшӀэх, ау щытми шъубай. ДжурткӀэ зэджэжьхэрэ мыджуртхэр ӀаекӀэ къызэрэшъутегущыӀэхэрэр сэшӀэ. Ахэр джуртхэп, ау шэйтаным изэӀукӀэ щыщых+. 10Къинхэу шъущэчыщтхэм шъуащымыщын. Мыр шъосэӀо, шъуигъэунэфыным пае, шэйтаным шъуащыщхэу заулэ хьапсым чӀидзэщт, мэфипшӀым гузэжъогъум шъухэтыщт. ЛӀэныгъэм нэс шъукъысфэшъыпкъ. Шъукъысфэшъыпкъэмэ, танджэу мыкӀодыжьын щыӀэныгъэр къышъостыщт+.

11ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх. ЯтӀонэрэ лӀэныгъэм[*] иягъэ текӀоныгъэ къэзыхьырэм ригъэкӀыщтэп+.

Исус Христос Пергам къалэм щыӀэ чылыс зэӀукӀэм къэбарэу фаригъэхьыгъэр

12Пергам къалэм щыӀэ чылыс зэӀукӀэм имэлэӀич мы къэбарыр фэтх: БгъуитӀуцэ зиӀэ чэтэ чаныр зиӀэм мы гущыӀэхэр къеӀох:+
13Ӏофхэу жъугъэцакӀэхэрэр сэшӀэх, шэйтаным итӀысыпӀэ зыдэщыӀэм шъузэрэщыпсэурэри сэшӀэ. Сэ сцӀэ шъукъыфэшъыпкъ. Шъо шъуздэщыӀэ чӀыпӀэу шэйтаныр зыдэщыӀэм сишыхьат шъыпкъэу Антипэ зыцӀэр цӀыфхэм заукӀыгъэ мафэхэми сэркӀэ шӀошъхъуныгъэу шъуиӀэр хэшъунэжьыныр шъудагъэп.

14Ау мыхъун Ӏоф горэхэр къыжъудэсэлъэгъух: БалаӀам зыфигъасэхэрэ ишӀэныгъэ тетхэр къышъухэтых. БалаӀам ары Балак[*] зыцӀэм езгъэшӀагъэр израиль цӀыфхэм псэкӀод аригъэшӀэнэу. Хымэ лъэпкъхэм ащыщхэм тхьэ нэпцӀхэм афашӀыгъэ къурмэным ыл Балак израиль цӀыфхэм аригъэшхыгъ, зини аригъэшӀагъ+. 15Джащ фэдэу Николас цӀыфхэр зыфигъасэхэрэ ишӀэныгъэ тетхэр къышъухэтых+. 16Арышъ, шъуипсэкӀодхэм шъуафыкӀэгъожь. Армырмэ, шӀэхэу шъуадэжь сыкъэкӀонышъ, сыжэ къыдэкӀырэ чатэмкӀэ сязэощт+.

17ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх. ТекӀоныгъэр къэзыхьырэм гъэбылъыгъэ мэнн гъомылэм[*] щыщ естыщт. КӀэу фаусыгъэ цӀэр зытетхэгъэ мыжъо фыжьри естыщт. А мыжъор зэстырэ цӀыфым нэмыкӀэу а цӀэр зыми ышӀэрэп+.

Исус Христос Тиатирэ къалэм щыӀэ чылыс зэӀукӀэм къэбарэу фаригъэхьыгъэр

18Тиатирэ къалэм щыӀэ чылыс зэӀукӀэм имэлэӀич мы къэбарыр фэтх: Тхьэм ы Къоу зынэхэр мэшӀотхъуабзэм фэдэхэу, зылъакъохэри гъоплъэ плъыгъэм фэдэу лыдхэрэм мы гущыӀэхэр къеӀо:+
19Ӏофхэу жъугъэцакӀэхэрэр сэшӀэх, шъушӀулъэгъуи, шъуишӀошъхъуныгъи, ӀэпыӀэгъу шъузэрэзэфэхъурэри, теубытагъэ шъуиӀэу шъузэрэпсэурэри сэшӀэ. Ыпэм нахьи нахьыбэу шӀу зэрэшъушӀэрэри сэшӀэ.

20Ау мыхъун горэ къыжъудэсэлъэгъу: пегъымбаркӀэ зэджэжьырэ бзылъфыгъэу Иезабел шъупэуцурэп. Зинэ ашӀэнэуи, хымэ лъэпкъхэм ащыщхэм тхьэ нэпцӀхэм афашӀыгъэ къурмэным ыл ашхынэуи сиӀорышӀэхэм арегъашӀэх ыкӀи дехьыхых+. 21Зинэу ышӀагъэм фыкӀэгъожьынэу игъо изгъэфагъ, ау фыкӀэгъожьыгъэп+. 22Ащ пае, къин ыщэчынэу пӀэм хэзгъэлъыщт. Зинэ дэзышӀагъэхэри ашӀагъэхэм афыкӀэмыгъожьхэмэ, гузэжъогъушхо хэзгъэфэщтых. 23Ащ илъфыгъэхэри згъэлӀэщтых. ЕтӀанэ цӀыфхэм агухэм арылъхэри ягупшысэхэри зыгъэунэфырэр зэрэ Сэрыр чылыс зэӀукӀэ пстэуми ашӀэщт. Шъуащыщэу хэти Ӏофхэу ышӀагъэхэм яфэшъуашэ езгъэгъотыжьыщт+. 24Шъуащыщхэу къэнэгъэ цӀыфхэу Тиатирэ къалэм дэсхэу, Иезабел зыфигъасэхэрэм дезымыгъаштэхэу, шэйтаным ишъэфышхохэр зэзымыгъэшӀагъэхэм, нэмыкӀ хьылъэ горэ къызэрэшъутесымылъхьащтыр шъосэӀо. 25Сэ сыкъэкӀофэ, шӀошъхъуныгъэу шъуиӀэм шъутемыкӀ+.

26ТекӀоныгъэр къэзыхьэу, кӀэухым нэсыфэ сиӀофхэр зыгъэцакӀэрэм лъэпкъхэм тетыгъо афыриӀэнэу сшӀыщт, ся Тэ тетыгъо сиӀэ зэригъэхъугъэм фэдэу+. 27«Ащ гъучӀ бэщкӀэ ыгъэӀорышӀэщтых, етӀагъом хэшӀыкӀыгъэ хьакъу-шыкъухэми афэдэу зэхикъутэщтых».

28ТекӀоныгъэр къэзыхьырэм нэфшъэгъо жъуагъори[*] естыщт. 29ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх+.

ЯЩЭНЭРЭШЪХЬ

Исус Христос Сардис къалэм щыӀэ чылыс зэӀукӀэм къэбарэу фаригъэхьыгъэр

3^1Сардис къалэм щыӀэ чылыс зэӀукӀэм имэлэӀич мы къэбарыр фэтх: Тхьэм ипсиблырэ жъогъуиблырэ зыӀыгъырэм мы гущыӀэхэр къеӀох: Ӏофхэу жъугъэцакӀэхэрэр сэшӀэх. Шъупсэоу цӀыфхэм аӀо, ау шъулӀагъ+. 2Шъумычъыеу шъусакъ, къышъуфэнэжьыгъэ щыӀэныгъэу лӀэныгъэм нэсыгъэм кӀуачӀэ ежъугъэгъот; сыда пӀомэ, Ӏофхэу жъугъэцакӀэхэрэр си Тхьэ дэжькӀэ икъугъэхэу слъытэхэрэп. 3Арышъ, Ӏофхэу зэжъугъэшӀагъэхэри зэхэшъухыгъэхэри шъугу къэжъугъэкӀыжьых. Ахэр жъугъэцакӀэх, шъуипсэкӀодхэми шъуафыкӀэгъожь. Шъучъыеу шъумысакъмэ, шъумышӀахэу тыгъуакӀом фэдэу сыкъэкӀощт. Шъуадэжь сыкъызыкӀощт сыхьатри шъушӀэщтэп+.

4Ау зищыгъынхэр зымыгъэушӀоигъэхэу, цӀыф заулэ Сардис къалэм къыщышъухэтых. Ахэр щыгъын фыжьхэр ащыгъхэу къыздэкӀощтых, сыда пӀомэ, ахэмэ яфэшъуашэшъ ары+. 5ТекӀоныгъэр къэзыхьырэм ахэмэ афэдэу щыгъын фыжьхэр щыгъыщтых. МыкӀодыжьын щыӀэныгъэ зыгъотыщтхэм ацӀэхэр зэрыт тхылъым ащ ыцӀэ егъашӀэм изгъэкӀыщтэп. Ащ ыцӀэ зэрэсшӀэрэр ся Тэрэ имэлэӀичхэмрэ апашъхьэ къыщысӀощт+. 6ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх+.

Исус Христос Филадельфие къалэм щыӀэ чылыс зэӀукӀэм къэбарэу фаригъэхьыгъэр

7Филадельфие къалэм щыӀэ чылыс зэӀукӀэм имэлэӀич мы къэбарыр фэтх: ЛъапӀэу, шъыпкъэу Даутэ иӀункӀыбзэ[*] зыӀыгъырэм мы гущыӀэхэр къеӀо. Ащ зэӀуихырэр зыми ыгъэпытэжьышъурэп, ыгъэпытэрэри зыми Ӏуихыжьышъурэп. 8Ӏофхэу жъугъэцакӀэхэрэр сэшӀэх. Мары, пчъэу зыми ымыгъэпытэжьышъурэр шъуапашъхьэ щызэӀусхыгъ. ЛъэкӀышхо шъуиӀэп, ау сигущыӀэхэр жъугъэцэкӀагъэх, сигъогу шъузэрэрыкӀорэри цӀыфмэ апашъхьэ щышъуушъэфыгъэп. 9ШъукъэдаӀу, шэйтаным изэӀукӀэ щыщхэу, пцӀы зыусхэу, джурткӀэ зэджэжьхэрэ мыджуртхэр, ахэр сэ къэзгъэкӀонхэшъ, шъулъакъохэм адэжь лъэгонджэмышъхьэкӀэ щызгъэтӀысыщтых, шӀу шъузэрэслъэгъурэри ашӀэщт+. 10«Теубытагъэ зижъугъаӀ» зыфэсӀогъэ унашъор зэрэжъугъэцэкӀагъэм пае, дунаим зэкӀэ тетхэм алъэгъущт гузэжъогъу сыхьатым шъущысыухъумэщт. А гузэжъогъу сыхьатыр дунаим тет цӀыфхэм яшъыпкъагъэ ыгъэунэфыным пае къэкӀощт+.

11ШӀэхэу сыкъэкӀощт. Зыми шъуитандж шъуӀимыхынэу шӀошъхъуныгъэу шъуиӀэм шъутемыкӀ+. 12ТекӀоныгъэр къэзыхьырэр си Тхьэ иунэшхо пкъэу фэзгъэуцущт, а унэшхоми ныбжьи чӀэкӀыжьыщтэп. Си Тхьэ ыцӀэрэ, си Тхьэ икъэлэшхоу ЕрусалимыкӀэм ыцӀэрэ а цӀыфым ынатӀэ тестхэщтых. А къалэр си Тхьэу уашъом щыӀэм дэжь къикӀэу къехыщт. Сэ кӀэу сиӀэ цӀэри а цӀыфым ынатӀэ тестхэщт+. 13ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх+.

Исус Христос Лаодикие къалэм щыӀэ чылыс зэӀукӀэм къэбарэу фаригъэхьыгъэр

14Лаодикие къалэм щыӀэ чылыс зэӀукӀэм имэлэӀич мы къэбарыр фэтх:

АминкӀэ[*] заджэхэрэ шыхьат шъыпкъэу, узщыгугъышъун шыхьатэу Тхьэм къыгъэхъугъэ пстэури зыӀэ къикӀыгъэм мы гущыӀэхэр къеӀо:+
15Ӏофхэу жъугъэцакӀэхэрэр сэшӀэх. Шъугухэр фабэхэп ыкӀи, чъыӀэхэп ыкӀи. Шъугухэр фэбэгъагъот е чъыӀэгъагъот! 16Мыфэбэ-мычъыӀэу шъузэрэпсэурэм пае, цӀыфым ыжэ псыр къызэрэдиутхыкӀырэм фэдэу, сыжэ шъукъыдэсыутхыкӀыжьыщт. 17Шъо моущтэу шъоӀо: «Тыбай, бэ тиӀэ хъугъэ, зи тищыкӀагъэп». Ау гъогу мыгъо шъузэрэтеуцуагъэр, шъузэрэтхьамыкӀэр, гукӀэгъу шъузэрэщыкӀэрэр, шъузэрэнэшъур, шъузэрэпцӀанэр шъушӀэрэп+. 18Арышъ, баи шъухъуным пае, машӀокӀэ гъэкъэбзэжьыгъэ дышъэ сщышъущэфыныр игъоу къышъуфэсэлъытэ. ШъузэрэпцӀанэм пае, шъумыукӀытэнэу щыгъын фыжьхэри сщышъущэфых. Шъунэхэми алъэгъуным пае, ащышъуфэнэу дагъэри сщышъущэф+.

19ШӀу слъэгъухэрэм агурысэгъаӀо, сэгъэдаӀох. Арышъ, шъуипсэкӀодхэм шъуафыкӀэгъожьи, шъугу етыгъэу сигъогу шъурыкӀу+. 20Мары, пчъэм сыӀутэу сыкъытео. Зыгорэм сымакъэ зэхихэу, пчъэр къыӀуихымэ, сихьанышъ, сэ ащ сыдэшхэщт, ежьыри сэ къыздэшхэщт+.

21ТекӀоныгъэр къэзыхьырэр ситӀысыпӀэ лъапӀэ щысынэу, къызготӀысхьанэу фит сшӀыщт, сэри текӀоныгъэр къэсхьи, ся Тэ итӀысыпӀэ лъапӀэ сыщысынэу ежь сызэрэготӀысхьагъэм фэдэу+. 22ТхьакӀумэ зиӀэм Тхьэм ы Псэ ЛъапӀэ чылыс зэӀукӀэхэм къариӀорэр зэхерэх+.

ЯПЛӀЭНЭРЭШЪХЬ

Уашъом щыӀэ тӀысыпӀэ лъапӀэр

4^1Ащ нэужым сызэплъэм, уашъом щыӀэ пчъэ горэ зэӀухыгъэу слъэгъугъэ. Бжъэмыешхом ымакъэ фэдэу, къыздэгущыӀэу зэхэсхыгъэгъэ макъэм къыӀуагъ: «Моу къыдэкӀуай, Ӏофхэу джырэ нэуж къэхъун фаехэр озгъэлъэгъущтых»+. 2Ардэдэм Тхьэм ы Псэ ЛъапӀэ къысфехыгъ, сызэплъэм, уашъом тӀысыпӀэ лъапӀэ горэ щыслъэгъугъ, зыгори ащ тесыгъ+. 3Ащ тесым итеплъэ мыжъо лъэпӀэ фыжьэу яспис зыцӀэмрэ мыжъо лъэпӀэ плъыжьэу сардис зыцӀэмрэ ятеплъэ фэдагъ. ТӀысыпӀэ лъапӀэм ихъурэягъэкӀэ лэгъупкъопсэу зитеплъэ мыжъо лъэпӀэ уцышъоу смарагд зыцӀэм фэдэр щыӀагъ. 4ТӀысыпӀэ лъапӀэм ихъурэягъэкӀэ къегъэуцокӀыгъэхэу нэмыкӀрэ тӀысыпӀэ лъэпӀэ тӀокӀырэ плӀырэ щытыгъэх. А тӀысыпӀэ лъапӀэхэм атесхэу тхьэмэтэ нахьыжъхэу нэбгырэ тӀокӀырэ плӀырэмэ щыгъын фыжьхэр ащыгъхэу, ашъхьэхэми дышъэм хэшӀыкӀыгъэ танджыхэр ателъхэу слъэгъугъэх+. 5ТӀысыпӀэ лъапӀэм пчыкӀэхэр къикӀыгъэх, шыблэ гъогъо мэкъэшхохэри къыпыӀукӀыгъэх. ТӀысыпӀэ лъапӀэм ыпашъхьэ остыгъибл итыгъ – ахэр Тхьэм ыпсибл ары+. 6А тӀысыпӀэ лъапӀэм ыпашъхьэ апчым хэшӀыкӀыгъэу, кристаллым фэдэу нэфэу ыкӀи къабзэу, хы теплъэ иӀэу зыгорэ слъэгъугъэ. Гузэгум, тӀысыпӀэ лъапӀэм ихъурэягъэкӀэ къеуцокӀыгъэхэу псэушъхьиплӀ итыгъ. АгупэкӀи акӀыбкӀи нэ бэдэхэр яӀагъэх+. 7Апэрэ псэушъхьэр аслъаным фэдагъ, ятӀонэрэр шкӀэм фэдагъ, ящэнэрэм ынэгу цӀыфым ынэгу фэдагъ, яплӀэнэр быбырэ бгъэжъым фэдагъ. 8ПсэушъхьиплӀым щыщ пэпчъ тэмих иӀагъ, тыдэкӀи нэхэр бэу яӀагъ. Чэщи мафи зэпымыоу ахэмэ моущтэу аӀо:

«ЗэкӀэ зыфызэшӀокӀырэ Зиусхьан Тхьэу,
щыӀагъэу, щыӀэу, къэкӀощт мафэхэми щыӀэщтыр
лъапӀэу, лъапӀэу, лъапӀэ».

9Псэушъхьэхэм щытхъушхуи, лъытэныгъэшхуи, шъхьэкӀэфэныгъэшхуи тӀысыпӀэ лъапӀэм тесэу, егъашӀэм щыӀэщтым 10фашӀы къэс, тхьэмэтэ нахьыжъхэу нэбгырэ тӀокӀырэ плӀырэми тӀысыпӀэ лъапӀэм тесэу егъашӀэм щыӀэщтым ыпашъхьэ зыщырадзыхызэ агъэлъапӀэ. ТӀысыпӀэ лъапӀэм ыпашъхьэ ятанджыхэр агъэтӀылъхэзэ, моущтэу аӀо:

11«О ти Зиусхьан,
щытхъушхори, лъытэныгъэшхори, лъэкӀышхори
зифэшъуашэр оры,
сыда пӀомэ, пстэури къэзгъэхъугъэр оры,
о пшӀоигъуагъэти, ахэри къэхъухи, щыӀэныгъэ яӀэ хъугъэ»+.

ЯТФЭНЭРЭШЪХЬ

Тхылъымрэ Шъынэмрэ

5^1ЕтӀанэ тӀысыпӀэ лъапӀэм тесым ыӀэ джабгъукӀэ тхылъ горэ ыӀыгъэу слъэгъугъэ. Ар ыкӀоцӀыкӀи ыкӀыбкӀи тхыгъэу, зэкӀоцӀыщыхьагъэу, мыхъурибли тедзэгъагъ+. 2ЛъэкӀ зиӀэ мэлэӀич гори слъэгъугъэ мэкъэшхокӀэ къэзыӀоу: «Мыхъурыр тезыхынэу, тхылъыр зэгозыхынэу хэта зифэшъуашэр?» 3Ау уашъоми, чӀылъэми, чӀылъэм ычӀэгъыми а тхылъыр зэгозыхынэу е ыкӀоцӀ дэплъэнэу зылъэкӀырэ цӀыф зи ащыӀагъэп. 4Тхылъыр зэгозыхынэу е ыкӀоцӀ дэплъэнэу зифэшъошэ цӀыф горэ къызэрамыгъотыгъэм пае, лъэшэу сыгъыгъ. 5Ау тхьэмэтэ нахьыжъхэм ащыщ горэм къысиӀуагъ: «Умыгъ, моу къэдаӀу! Иудэ лӀакъом щыщ аслъанкӀэ заджэхэу, пачъыхьэ Даутэ къытекӀыгъэ бын лъапӀэм[*] текӀоныгъэр къыхьыгъ. Мыхъуриблыр тырихынышъ, тхылъыри зэгуихын ащ ылъэкӀыщт»+.

6ЕтӀанэ Шъынэ шӀуабзыгъэм фэдэу тӀысыпӀэ лъапӀэм ыгузэгу итэу, псэушъхьиплӀымрэ тхьэмэтэ нахьыжъхэмрэ къеуцокӀыгъэхэу слъэгъугъэ. Ащ бжъэкъуибл тетыгъ, нибли иӀагъ. Ниблыр дунаим тыдэкӀи Тхьэм ыгъэкӀогъэ псиблыр ары+. 7А Шъынэр кӀуи, тӀысыпӀэ лъапӀэм тесым ыӀэ джэбгъукӀэ ыӀыгъ тхылъыр къыӀихыгъ. 8Ар къызыӀехым, псэушъхьиплӀымрэ тхьэмэтэ нахьыжъхэу нэбгырэ тӀокӀырэ плӀырэмрэ Шъынэм ыпашъхьэ зыщырадзыхыгъ. Хэти шыкӀэпщынэм фэдэу пщынэ лъэпкъ горэ ыӀыгъыгъ, Ӏэгубжъэхэу дышъэм хэшӀыкӀыгъэхэу, мэ ӀэшӀу зыпихырэ уцхэр зэрытхэри аӀыгъыгъэх. А уцхэм апихырэ мэ ӀэшӀур Тхьэм ицӀыф лъапӀэхэм ялъэӀухэр арыгъэ+. 9ОрэдыкӀэ къаӀуагъ:

«Тхылъыр пштэнэу, имыхъурхэри тепхынхэу уифэшъуаш,
сыда пӀомэ, цӀыфхэм ушӀуабзыгъ,
о плъыкӀи лӀэкъо пстэуми, бзэ пстэуми,
хэгъэгу пстэуми, лъэпкъ пстэуми ащыщхэу
цӀыфхэм ашъхьэхэр Тхьэм пае къэпщэфыжьыгъэх+.

10О уигъусэхэу тетыгъо зиӀэхэу, ти Тхьэ фэӀорышӀэрэ
дин пащэхэ тыхъунэу о тыбгъэнэфагъ;
дунаими тетыгъо щытиӀэщт»+.

11ЕтӀанэ сызэплъэм, тӀысыпӀэ лъапӀэм, псэушъхьиплӀым, тхьэмэтэ нахьыжъхэм къяуцокӀыгъэхэу мэлэӀич бэ дэдэхэм амакъэ
зэхэсхыгъэ, япчъагъи мин бэ дэдэ хъущтыгъ+. 12Ахэмэ мэкъэшхокӀэ моущтэу аӀуагъ:

«ЛъэкӀышхор, баиныгъэшхор,
акъылышӀогъэшхор, кӀочӀэшхор,
лъытэныгъэшхор, щытхъушхор, шъхьэкӀэфэныгъэшхор Шъынэу цӀыфхэм шӀуабзыгъэм ифэшъуашэх»+.

13ЕтӀанэ уашъом, чӀым, чӀы чӀэгъым, хым, ахэми ащыпсэухэу,

Тхьэм къыгъэхъугъэ псэ зыхэлъ пстэуми къаӀоу зэхэсхыгъ:

«ШъхьэкӀэфыныгъэшхор, лъытэныгъэшхор,
щытхъушхор, тетыгъошхор
егъашӀэм тӀысыпӀэ лъапӀэм тесымрэ Шъынэмрэ яй!»+

14ПсэушъхьиплӀыми къаӀуагъ: «Амин». Тхьэмэтэ нахьыжъхэу нэбгырэ тӀокӀырэ плӀырэмэ чӀыгум зырадзыхи, сыдигъуи ЩыӀэщтыр агъэлъэпӀагъ+.

ЯХЭНЭРЭШЪХЬ

Мыхъурхэр

6^1ЕтӀанэ Шъынэм мыхъуриблымэ ащыщэу апэрэр зэрэтырихырэр слъэгъугъэ. Джащыгъум псэушъхьиплӀым щыщэу зым шыблэ гъуагъом ымакъэ фэдэ макъэкӀэ «КъакӀо!» ыӀоу зэхэсхыгъэ+. 2ЕтӀанэ сызэплъэм, пкӀэгъуалэ слъэгъугъэ. Шым тесым щабзэ горэ ыӀыгъыгъ, мэлэӀич горэми тандж къыритыгъ. ТекӀоныгъэр къэзыхьырэм фэдэу, текӀоныгъэр къыхьынэу ежьагъ.

3ЕтӀанэ Шъынэм ятӀонэрэ мыхъурыр зытырехым, ятӀонэрэ псэушъхьэм «КъакӀуи еплъ!» къыӀоу зэхэсхыгъ. 4Джащыгъум нэмыкӀ шы горэ, шы пцӀэгъоплъэу къыдэкӀыгъ. Ащ тесым дунаим мамырныгъэр тырихынэуи, цӀыфхэр зэригъэукӀынхэуи Тхьэм фитыныгъэ къыритыгъ. МэлэӀич горэм ащ чатэ къыритыгъ+.

5ЕтӀанэ Шъынэм ящэнэрэ мыхъурыр зытырехым, ящэнэрэ псэушъхьэм, «КъакӀуи еплъ!» къыӀоу зэхэсхыгъ. Сызэплъэм, шы къарэ слъэгъугъэ. Ащ тесым щэчалъэ ыӀыгъыгъ. 6ЕтӀанэ псэушъхьиплӀымэ ахэтэу макъэ горэ къахэӀукӀэу моущтэу къыӀоу зэхэсхыгъ: «Коцэу лэгъищым арылъыр зы мэфапкӀэ мэхъу, хьэу лэгъибгъум арылъыри зы мэфапкӀэ мэхъу. Дагъэми сэнэпсми уиягъэ ямыгъэкӀ»+.

7ЕтӀанэ Шъынэм яплӀэнэрэ мыхъурыр зытырехым, яплӀэнэрэ псэушъхьэм ымакъэ «КъакӀуи еплъ!» къыӀоу зэхэсхыгъ. 8Сызэплъэм, шы джэф слъэгъугъэ. Ащ тесым ыцӀагъэр ЛӀэныгъ. ЛӀагъэхэм я Дунай зыцӀэр ащ лъыкӀощтыгъ. Ахэми чатэкӀи, гъаблэкӀи, зэпахырэ узхэмкӀи, чӀылъэм ихьэкӀэ-къуакӀэхэм яӀэпыӀэгъукӀи цӀыфхэр агъэлӀэнхэу чӀылъэм ыплӀанэ тетыгъо фыряӀэ хъугъэ+.

9ЕтӀанэ Шъынэм ятфэнэрэ мыхъурыр зытырехым, цӀыфхэу Тхьэм игущыӀэхэр къызэрагъэӀугъэхэм апаий, а гущыӀэхэм шыхьат зэрафэхъугъэхэм паий аукӀыгъэхэм апсэхэр къурмэншӀыпӀэм ычӀэгъ щыӀэхэу щыслъэгъугъэх+. 10Ахэр мэкъэшхокӀэ къэджагъэх: «О Зиусхьан лъапӀ, шъыпкъагъэ зиӀэ Зиусхьан, дунаим тет цӀыфхэу тэ тлъы зыгъэчъагъэхэм хьыкум атепшӀыхьанэуи, яфэшъуашэ ябгъэпщыныжьынэуи сыдигъо нэс тыпэбгъэплъэщт?»+
11Аущтэу мэлэӀич горэм ахэмэ ащыщэу хэти шъошэ кӀыхьэ къырити, тӀэкӀурэ загъэпсэфынэу ариӀуагъ, дунаим ицӀыфхэм ахэр зэраукӀыгъэхэм фэдэу, ахэмэ ягъусэхэу аукӀыщт цӀыфхэу Тхьэм фэлажьэхэрэмрэ адрэ зэшхэу аукӀыщтхэмрэ япчъагъэ екъуфэ+.

12ЕтӀанэ Шъынэм яхэнэрэ мыхъурыр зэрэтырихырэр слъэгъугъэ. Джащыгъум чӀылъэр лъэшэу къэсысыгъ, тыгъэри пчэныцым хэшӀыкӀыгъэ шэкӀ шӀуцӀэм фэдэу ушӀункӀыгъэ, мазэри лъым фэдэу плъыжьы хъугъэ+.

13Уашъом ижъуагъохэри чӀылъэм къефэхыгъэх, жьыбгъэшхо къызепщэкӀэ, ынджыр чъыгым пытхэр къызэрэпытэкъухэрэм фэдэу. 14Тхылъ ущэрахьыгъэм фэдэу, уашъор бзэхыгъэ; къушъхьэ пстэури хыгъэхъунэ пстэури ячӀыпӀэхэм арыкӀыгъэх+.

15Дунаим ипачъыхьэхэми, тетыгъо зиӀэхэми, дзэм ипэщэшхохэми, байхэми, лъэкӀышхо зиӀэхэми, пщылӀми, шъхьафитми, гъочӀэгъхэмрэ къушъхьэ мыжъошхохэм ачӀэгъхэмрэ защагъэбылъыжьыгъ. 16Ахэмэ къушъхьэхэмрэ къушъхьэ мыжъошхохэмрэ араӀуагъ: «Шъукъыттефи, тӀысыпӀэ лъапӀэм тесым тешъумыгъэлъэгъу, Шъынэм игубжи тыщышъуухъум+. 17Сыда пӀомэ, ахэр зыгубжырэ мэфэшхор къэсыгъ, ахэми хэта апэуцужьын зылъэкӀыщтыр?»+

ЯБЛЭНЭРЭШЪХЬ

Тхьэм имыхъур мэлэӀичхэм нэбгырэ минишъэрэ тӀокӀитӀурэ плӀырэм зэратырадзагъэр

7^1Ащ нэужым чӀылъэм икъопиплӀмэ мэлэӀичиплӀ атетэу слъэгъугъэ. Жьыбгъэр чӀыми хыми къыщемыпщэнэу, чъыгхэми къямыонэу чӀылъэм икъопиплӀ къикӀырэ жьыбгъэхэм ахэр апэуцужьыщтыгъэх+. 2ЕтӀанэ нэмыкӀ мэлэӀич горэм щыӀэныгъэ къыздикӀырэ Тхьэм имыхъур ыӀыгъэу, тыгъэ къокӀыпӀэмкӀэ къикӀэу слъэгъугъэ. ЧӀымрэ хымрэ яягъэ арагъэкӀынэу фитыныгъэ зиӀэ мэлэӀичиплӀым мэкъэшхокӀэ ариӀуагъ: 3«Ти Тхьэ фэӀорышӀэрэ цӀыфхэм анатӀэ мыхъур тетэдзэфэ, чӀым, хым, чъыгхэм шъуиягъэ яжъугъэкӀыкъон!»+
4ЕтӀанэ цӀыфхэу мэлэӀичхэм мыхъурыр зытырадзагъэхэм япчъагъэ зэхэсхыгъ: Израиль илӀэкъо пстэуми ащыщхэу мэлэӀичхэм мыхъурыр зытырадзагъэхэр нэбгырэ минишъэрэ тӀокӀитӀурэ плӀырэ хъущтыгъэх.

5Иудэ лӀакъом щыщхэу нэбгырэ мин пшӀыкӀутӀум мыхъурыр атырадзагъ; Рубин лӀакъом щыщхэу нэбгырэ мин пшӀыкӀутӀум мыхъурыр атырадзагъ; Гад лӀакъом щыщхэу нэбгырэ мин пшӀыкӀутӀум мыхъурыр атырадзагъ; 6Ашер лӀакъом щыщхэу нэбгырэ мин пшӀыкӀутӀум мыхъурыр атырадзагъ; Нафталый лӀакъом щыщхэу нэбгырэ мин пшӀыкӀутӀум мыхъурыр атырадзагъ; Манассэ лӀакъом щыщхэу нэбгырэ мин пшӀыкӀутӀум мыхъурыр атырадзагъ; 7Симеон лӀакъом щыщхэу нэбгырэ мин пшӀыкӀутӀум мыхъурыр атырадзагъ; Лэуй лӀакъом щыщхэу нэбгырэ мин пшӀыкӀутӀум мыхъурыр атырадзагъ; Иссашкар лӀакъом щыщхэу нэбгырэ мин пшӀыкӀутӀум мыхъурыр атырадзагъ; 8Зебулон лӀакъом щыщхэу нэбгырэ мин пшӀыкӀутӀум мыхъурыр атырадзагъ; Юсыф лӀакъом щыщхэу нэбгырэ мин пшӀыкӀутӀум мыхъурыр атырадзагъ; Бен-Ямин лӀакъом щыщхэу нэбгырэ мин пшӀыкӀутӀум мыхъурыр атырадзагъ.

Пчъагъэ зимыӀэ цӀыф купышхом Тхьэр зэригъэлъапӀэрэр

9Ащ нэужым сызэплъэм, лъэпкъ пстэуми, лӀэкъо пстэуми, хэгъэгу пстэуми, бзэ пстэуми ащыщхэу умылъытэшъун цӀыф купышхо слъэгъугъэ. Шъошэ фыжь кӀыхьэхэр ащыгъхэу, пальмэ чъыгым икъутамэхэр аӀыгъхэу, тӀысыпӀэ лъапӀэмрэ Шъынэмрэ апашъхьэ итыгъэх+.

10Ахэр мэкъэшхокӀэ къэджагъэх:

«Ти Тхьэу тӀысыпӀэ лъапӀэм тесымрэ

Шъынэмрэ ары тымыкӀодэу тыкъэзгъэнэжьыгъэхэр»+.

11ТӀысыпӀэ лъапӀэм, тхьэмэтэ нахьыжъхэм, псэушъхьиплӀым къяуцокӀыгъэхэу мэлэӀич пстэури щытыгъ. Ахэмэ тӀысыпӀэ лъапӀэм ыпашъхьэ абгъэгукӀэ зыщырадзыхи, Тхьэр агъэлъапӀэзэ аӀощтыгъ:+

12«Амин! ШъхьэкӀэфэныгъэшхор, щытхъушхор,
акъылышӀогъэшхор, лъытэныгъэшхор,
лъэкӀышхор, кӀочӀэшхор
егъашӀэм ти Тхьэ иех. Амин!»+

13ЕтӀанэ тхьэмэтэ нахьыжъхэм ащыщэу зыгорэ къысэупчӀыгъ:

– Мы шъошэ фыжь кӀыхьэхэр зыщыгъхэр хэт щыщха, тыда къыздикӀыгъэхэр?

14– Тхьэматэ, ахэр о ошӀэх, – есӀожьыгъ.

– Мыхэр ары гузэжъогъушхом къыхэкӀыгъэхэр, – къысиӀуагъ ащ. – Шъынэм ылъыкӀэ яшъошэ кӀыхьэхэр агъэкъэбзэжьхи, фыжьыбзэ ашӀыжьыгъэх+.

15Ащ пае ахэр Тхьэм итӀысыпӀэ лъапӀэ ыпашъхьэ итых,
чэщи мафи Тхьэм иунэшхо чӀэтхэу, Тхьэр агъэлъапӀэ.

ТӀысыпӀэ лъапӀэм тесыри адэпсэущт.

16ЕгъашӀэм мэлакӀэ лӀэжьыщтхэп, псыфалӀи лӀэжьыщтхэп. Тыгъэри фэбэшхори ахэмэ къягоожьыщтхэп+.

17Сыда пӀомэ, тӀысыпӀэ лъапӀэм ыгузэгу тес Шъынэр
ахэмэ мэлахъо афэхъущт,
щыӀэныгъэ къэзытырэ псынэхэм адэжьи ахэр ыщэщтых.

Тхьэм ахэмэ анэхэм нэпс пстэури акӀилъэкӀыкӀыжьыщт+.

ЯЕНЭРЭШЪХЬ

Яблэнэрэ мыхъурымрэ дышъэм хэшӀыкӀыгъэ уц гъэстылъэмрэ

8^1Шъынэм яблэнэрэ мыхъурыр зытырехым, сыхьатныкъо фэдизкӀэ уашъом кӀым-сым щыхъугъ+.

2ЕтӀанэ Тхьэм ыпашъхьэ ит мэлэӀичиблыр слъэгъугъэ. МэлэӀич горэм бжъэмыешхуибл ахэмэ аритыгъ+.

3НэмыкӀ мэлэӀич горэм мэ ӀэшӀу зыпихырэ уцхэм апае дышъэм хэшӀыкӀыгъэ уц гъэстылъэ ыӀыгъэу къакӀуи, къурмэншӀыпӀэм ыпашъхьэ къиуцуагъ. НэмыкӀ мэлэӀич горэм мэ ӀэшӀу зыпихырэ уцыбэ а мэлэӀичым къыритыгъ, Тхьэм ицӀыф лъапӀэхэм ятхьэлъэӀухэу тӀысыпӀэ лъапӀэм ыпашъхьэ ит къурмэншӀыпӀэм телъхэм ахигъэхъоным пае+. 4Мэ ӀэшӀу зыпихырэ уцхэм яӀугъо Тхьэм ицӀыф лъапӀэхэм ятхьэлъэӀухэм ягъусэу мэлэӀичым ыӀэ къикӀи, Тхьэм дэжь дэкӀоягъ+. 5Ащ нэужым мэлэӀичым уц гъэстылъэр къышти, къурмэншӀыпӀэм имашӀо щыщ из ышӀи, чӀылъэм къыридзыхыгъ. Джащыгъум шыблэ гъогъо мэкъэшхохэр къэӀугъэх, пчыкӀэхэри къэджэгугъэх, чӀылъэри къэсысыгъ+.

Бжъэмыешхохэр

6ЕтӀанэ бжъэмыиешхуибл зыӀыгъыхэрэ мэлэӀичиблым ахэмэ къяпщэнхэу загъэхьазырыгъ.

7Апэрэ мэлэӀичыр ибжъэмыешхо къепщагъ. Джащыгъум ошъу, машӀо, лъы зэхэкӀухьагъэхэу чӀылъэм къехыгъэх. ЧӀылъэм ызыщанэ хэстыкӀыгъ, чъыгмэ азыщани хэстыкӀыгъ, уц шхъонтӀэ пстэури стыгъэ+.

8ЯтӀонэрэ мэлэӀичыри ибжъэмыешхо къепщагъ. Ащ дэжьым машӀокӀэ зэкӀэнэгъэ къушъхьэшхом фэдэу зыгорэ хым хэфагъ. Хым ызыщани лъым фэдэ хъугъэ+. 9Хым хэс псэушъхьэхэм азыщани лӀагъэ, къухьэхэм азыщани кӀодыгъэ.

10ЕтӀанэ ящэнэрэ мэлэӀичыри ибжъэмыешхо къепщагъ. Джащыгъум мэшӀо пхъэцӀакӀэм[*] фэдэу жъогъошхо горэ стэу уашъом къехи, псыхъохэмрэ псынэхэмрэ азыщанэ къыхэфагъ+. 11Жъогъошхом ыцӀэр Уц Дыдж. Псыхэм азыщанэ дыдж хъугъэ, а псы дыджым ешъуагъэхэу цӀыфыбэхэри лӀагъэх.

12ЕтӀанэ яплӀэнэрэ мэлэӀичыри ибжъэмыешхо къепщагъ. Джащыгъум тыгъэм ызыщани, мазэм ызыщани, жъуагъохэм азыщани кӀосагъэ. Аущтэу ахэмэ янэфынэ ызыщанэ шӀункӀ хъугъэ. Мафэм ызыщани, чэщым ызыщани ушӀункӀыгъэх+.

13ЕтӀанэ сызэплъэм, ошъогум щыбыбырэ мэлэӀич слъэгъугъэ, мэкъэшхокӀэ къаджэуи зэхэсхыгъ: «Къэнэгъэ мэлэӀичищым ябжъэмыешхохэм къызяпщэхэкӀэ, чӀылъэм тетхэр сыхьатмыгъо ежьэщтых, сыхьатмыгъо ежьэщтых, сыхьатмыгъо ежьэщтых!»

ЯБГЪОНЭРЭШЪХЬ

9^1ЕтӀанэ ятфэнэрэ мэлэӀичыр ибжъэмыешхо къепщагъ. Джащыгъум уашъом къикӀэу, чӀылъэм къехыгъэгъэ жъуагъор[*] слъэгъугъэ. ЕтӀанэ чӀылъэм икуупӀэу чӀэ зимыӀэм[*] ичӀэхьапӀэ иӀункӀыбзэ мэлэӀич горэм а жъуагъом ритыгъ+. 2Жъуагъом чӀылъэм икуупӀэу чӀэ зимыӀэм ичӀэхьапӀэ Ӏуихыгъ. ЗыӀуехым, хьакушхом иӀугъо фэдэ Ӏугъо къычӀэугъ. А чӀэхьапӀэм къычӀэугъэ Ӏугъом тыгъэри уашъори ыгъэушӀункӀыгъэх. 3ЕтӀанэ мацӀэхэр Ӏугъом къыхэкӀыхи, чӀым къытехьагъэх. ЧӀым искорпионхэм[*] акӀуачӀэ фэдэ кӀуачӀэ яӀэнэу мэлэӀич горэм а мацӀэхэм аритыгъ+. 4ЧӀым иуцхэм, ичъыгхэм, чӀым икъэкӀыгъэхэм яягъэ арамыгъэкӀынэу Тхьэм ариӀуагъ. Тхьэм имыхъур зынатӀэ темыдзэгъэ цӀыф закъохэр ары яягъэ зэрагъэкӀын фэягъэр+. 5МацӀэхэм а цӀыфхэр агъэлӀэнхэ фитыгъэхэп, мэзитфэ къин арагъэщэчын фитыгъэх ныӀэп. А къинэу арагъэщэчыгъэр, скорпионыр цӀыфым зеокӀэ, къинэу ыщэчырэм фэд. 6А мафэхэм цӀыфхэр лӀэныгъэм лъыхъущтых, ау агъотыщтэп. ЛӀэнхэуи фэещтых, ау лӀэныгъэр аӀэпыкӀыщт.

7МацӀэхэм ятеплъэ цӀыфхэм заом фагъэхьазырыгъэ шыхэм ятеплъэ фэдагъ. Дышъэм хэшӀыкӀыгъэ танджхэм афэдэхэр ашъхьэхэм ателъыгъэх, анэгухэри цӀыфхэм анэгухэм афэдагъэх+. 8Ашъхьацхэр бзылъфыгъэ шъхьацхэм афэдагъэх, ацэхэри аслъаным ыцэхэм афэдагъэх. 9Яашъоджанэхэр гъучӀым хэшӀыкӀыгъэ ашъоджанэхэм афэдагъэх. Атамэхэм макъэу апыӀукӀыщтыгъэр заом ежьэгъэ шыкубэхэмрэ шыбэхэмрэ апыӀукӀырэ мэкъэшхом фэдагъ. 10Скорпионхэми кӀэхэр зэряӀэм фэдэу кӀэхэри яӀагъэх. КӀэхэми щэхэр[*] апылъыгъэх. А мацӀэхэм лъэкӀ яӀагъ мэзитфэ цӀыфмэ къин арагъэщэчынэу. 11Ахэмэ пачъыхьэу яӀагъэр чӀылъэм икуупӀэу чӀэ зимыӀэм имэлэӀич ары. Ащ ыцӀэ джуртыбзэкӀэ Абаддон, алыджыбзэкӀэ Аполлион[*].

12Аущтэу апэрэ сыхьатмыгъор блэкӀыгъ. Джыри сыхьатмыгъуитӀу къэкӀощт+.

13ЕтӀанэ яхэнэрэ мэлэӀичыр ибжъэмыешхо къепщагъ. Джащыгъум Тхьэм ыпашъхьэ ит къурмэншӀыпӀэу дышъэм хэшӀыкӀыгъэм икъопиплӀымэ къарыкӀэу макъэ горэ зэхэсхыгъэ+. 14А макъэм бжъэмыешхор зыӀыгъырэ яхэнэрэ мэлэӀичым риӀуагъ: «Евфрат псыхъошхом[*] дэжь щырапхыгъэ мэлэӀичиплӀыр шъхьафит шӀыжьи, тӀупщыжьых»+. 15Мы сыхьэт дэдэм, мы мэфэ дэдэм, мы мэзэ дэдэм, мы илъэс дэдэм цӀыф пстэуми азыщанэ агъэлӀэнэу Тхьэм афигъэхьазырыгъэгъэ мэлэӀичиплӀыр атӀупщыжьыгъ. 16А шыудзэм хэтыгъэхэм япчъагъэ миллион шъитӀу хъущтыгъэ. Япчъагъэ зыфэдизыр зэхэсхыгъэ.

17Шыхэри шыухэри моущтэу къысфэлъэгъуагъэх: ашъоджанэхэр машӀом фэдэу плъыжьхэу, шхъуантӀэхэу, гъожьхэу ащыгъыгъэх. Яшыхэм ашъхьэхэр аслъанышъхьэхэм афэдагъэх. Шыхэм ажэхэми машӀо, Ӏугъо, тхъомзашхъо къадэкӀыгъэх. 18МашӀоу, Ӏугъоу, тхъомзашхъоу, а къинышхуищэу а шыхэм ажэхэм къадэкӀыгъэхэмкӀэ цӀыф пстэуми азыщанэ лӀагъэ. 19Шыхэм акӀуачӀэ ажэхэм адэлъыгъ, акӀэхэми ахэлъыгъ; сыда пӀомэ, акӀэхэр блэхэм афэдагъэх; акӀэхэм шъхьэхэр апытхэу, ахэмкӀэ яягъэ цӀыфхэм арагъэкӀыгъ.

20Ау къэнэгъэ цӀыфхэу а къинышхохэм ахэмылӀыхьагъэхэм аӀэкӀэ ашӀыгъэ тхьэ нэпцӀхэм акӀыб афагъэзэжьынэу адагъэп. ДжынапцӀэхэр агъэлъэпӀэнхэм ауж икӀыжьыгъэхэп, дышъэм, тыжьыным, гъуаплъэм, мыжъом, пхъэм ахэшӀыкӀыгъэ тхьэ нэпцӀхэу зылъэгъун, зэхэзыхын ыкӀи къэзыкӀухьан зымылъэкӀхэрэр агъэлъэпӀэнхэми ыуж икӀыжьыгъэхэп+. 21Джащ фэдэу, Ӏофхэу зыпылъхэу цӀыф укӀыным, ушхъухьаным, зинэ шӀэным, тыгъоным афыкӀэгъожьыгъэхэп+.

ЯПШӀЭНЭРЭШЪХЬ

МэлэӀичымрэ тхылъ цӀыкӀу зэгохыгъэмрэ

10^1ЕтӀанэ лъэкӀ зиӀэу, нэмыкӀ мэлэӀич горэ уашъом къехэу слъэгъугъэ; ошъуапщэ горэ шъуашэу щыгъыгъ; лэгъупкъопсыри шъхьэщытыгъ, ынэгуи тыгъэм фэдагъ, ылъакъохэри мэшӀо пкъэухэм афэдагъэх+. 2Тхылъ цӀыкӀу горэ зэгохыгъэу ыӀэкӀэ ыӀыгъыгъ. Лъэкъо джабгъур хым хигъэуцуагъ, лъэкъо сэмэгури чӀым тыригъэуцуагъ. 3Аслъанхэр зэрэгъогхэрэм фэдэу, мэкъэшхокӀэ къэкууагъ. Ар къызэкуом, ошъо шыблиблым ягъогъо макъэхэр къэӀугъэх. 4Ошъо шыблиблым ягъогъо макъэхэр къызэӀухэ ужым, сытхэнэу сыублэ къодыягъ, ау уашъом къикӀэу макъэ горэм къыӀоу зэхэсхыгъ:

– Шыблиблымэ къаӀуагъэхэр умытхыхэу ушъэфых+.

5ЕтӀанэ мэлэӀичэу зылъэкъо лъэныкъо хым хэзгъэуцуагъэу, адрэ лъэкъо лъэныкъор чӀым тезгъэуцуагъэу слъэгъугъагъэм ыӀэ джабгъу уашъомкӀэ диӀэтэягъ. 6Тхьэу егъашӀэм щыӀэу, уашъохэмрэ уашъохэм ащыӀэ пстэумрэ, чӀымрэ чӀым тет пстэумрэ, хымрэ хым хэс пстэумрэ къэзгъэхъугъэм ыцӀэкӀэ а мэлэӀичым тхьарыӀо ышӀи, моущтэу ыӀуагъ:

– Уахътэу бэп къэнэжьыгъэр. 7Ау яблэнэрэ мэлэӀичыр ибжъэмыешхо къызепщэщт мафэхэм Тхьэм ежь фэӀорышӀэрэ пегъымбархэм къызэраригъэӀугъэм фэдэу, игухэлъ шъэф ыгъэцэкӀэщт+.

8Уашъом къикӀэу зэхэсхыгъэгъэ макъэр джыри зэ къэгущыӀи, къысиӀуагъ:

– КӀуи, мэлэӀичэу зылъэкъо лъэныкъо хым хэзгъэуцуагъэу, адрэ лъэкъо лъэныкъори чӀым тезгъэуцуагъэм ыӀыгъырэ тхылъ цӀыкӀоу зэгохыгъэр къыӀых.

9Аущтэу мэлэӀичым дэжь сыкӀуи, есӀуагъ:

– Мы тхылъ цӀыкӀур къысэт.

– Ма, къыосэты, шхы, – къысиӀуагъ ащ. – УныбэкӀэ дыджыщт, ау ужэкӀэ шъоум фэдэу ӀэшӀу хъущт+.

10Тхылъ цӀыкӀур мэлэӀичым къыӀысхи, сшхыгъэ. СыжэкӀэ шъоум фэдэу ӀэшӀугъ, ау зэсэшхым, сыныбэ дыджы щыхъугъ. 11ЕтӀанэ моущтэу къысиӀуагъ:

– Хэгъэгу Ӏаджыми, лъэпкъ Ӏаджыми, бзэ Ӏаджыми, пачъыхьэ Ӏаджыми яхьылӀагъэу Тхьэм ежь игущыӀэхэу угу къырилъхьагъэхэу, къэхъущт Ӏофхэм яхьылӀагъэхэр цӀыфхэм ябгъэӀунхэ фае.

ЯПШӀЫКӀУЗЭНЭРЭШЪХЬ

ШыхьатитӀур

11^1ЕтӀанэ мэлэӀич горэм шапхъэм фэдэу къамыл бэщ къыситыгъ. «КӀуи, Тхьэм иунэшхорэ къурмэншӀыпӀэмрэ къэши, Тхьэр ащ щызгъэлъапӀэхэрэр зыфэдизыр къызэгъашӀ», – къысиӀуагъ. –+
2«Ау Тхьэм иунэшхо ыкӀыб дэлъ щагур къэпшынэу упымылъ, сыда пӀомэ, Тхьэм а щагур хымэ лъэпкъхэм къафигъэнагъ. Ахэмэ мэзэ тӀокӀитӀурэ тӀурэм[*] къэлэ лъапӀэр[*] аулъэгущт+. 3Сэ сишыхьатитӀу лъэкӀ ястыщт, ахэми шъыгъо щыгъынхэр ащыгъхэу, мэфэ минрэ шъитӀурэ тӀокӀищырэ Тхьэм ежь игущыӀэхэу агухэм къарилъхьэхэу, къэхъущт Ӏофхэм яхьылӀагъэхэр агъэӀущтых».

4Мы шыхьатитӀур чӀылъэм и Зиусхьан ыпашъхьэ ит зейтун чъыгитӀумрэ[*] остыгъэ тетыпӀитӀумрэ ары. 5Зыгорэм иягъэ а шыхьатитӀум аригъэкӀынэу фаемэ, ахэмэ ажэ машӀо къыдэкӀызэ, япыйхэр егъэкӀодых. Ахэмэ зиягъэ язгъэкӀ зышӀоигъор джары зэрэлӀэн фаер+. 6А шыхьатитӀум уашъор агъэпытэнэу тетыгъо яӀ, Тхьэм ахэмэ агухэм къарилъхьэрэ гущыӀэхэр къызщагъэӀурэ мафэхэм къемыщхынэу. Псыр лъы агъэхъунэу псыхэми тетыгъо афыряӀ, чӀылъэм сыд щыщрэ къиныр рагъэщэчынэуи зыщыфаехэ уахътэми тетыгъо яӀ+.

7Ахэмэ яшыхьатыгъо заухыкӀэ, чӀылъэм икуупӀэу чӀэ зимыӀэм къычӀэкӀырэ хьэкӀэ-къокӀэжъыр[*] ахэмэ къатебэнэнышъ, къатекӀонышъ, къыукӀыщтых+. 8Ахэмэ яхьадэхэр къэлэшхоу цӀыфхэм ти Зиусхьан къащым зыщытыраӀулӀагъэм иурам телъыщтых. А къэлэшхом[*] Содом[*] е Мысыр раӀо, нэмыкӀ мэхьанэ къырагъэкӀызэ. 9Хэгъэгу пстэуми, лӀэкъо пстэуми, бзэ пстэуми, лъэпкъ пстэуми ащыщхэу цӀыфыбэ мэфищырэ ныкъорэм а хьадэхэм яплъыщтых, ау чӀалъхьажьынхэу адэщтэп+. 10Дунаим тетхэр итӀур зэрэлӀагъэхэм пае, гушӀощтых, тхъэжьыщтых. Тынхэр зэфахьыщтых, сыда пӀомэ, а пегъымбэритӀумэ дунаим тет цӀыфхэм къин арагъэщэчыщтыгъ.

11Ау мэфищырэ ныкъорэм ыужым Тхьэм ахэмэ щыӀэныгъэм ыпсэ къахилъхьажьи, тӀури алъакъохэм къатеуцожьыгъэх. Ахэр зылъэгъугъэ пстэури щынэгъошхом хэфагъэх+. 12ЕтӀанэ а пегъымбэритӀум[*] зэхахыгъ уашъом къиӀукӀырэ макъэ горэм къариӀоу: «Мо шъукъыдэкӀуай». Япыйхэр яплъызэ, ошъуапщэм хэтхэу, ахэр уашъом дэкӀоягъэх+.

13А сыхьат дэдэм чӀылъэр лъэшэу къэсысыгъ, къалэм ызыпшӀани зэхэтэкъуагъ. Аущтэу чӀылъэр зэсысым, цӀыф минибл хэкӀодагъ. МыкӀодхэу къэнэжьыгъэхэри щынэгъошхом хэфагъэх, уашъом щыӀэ Тхьэм щытхъушхуи фашӀыгъ+.

14Аущтэу ятӀонэрэ сыхьатмыгъор блэкӀыгъ. Ящэнэрэ сыхьатмыгъори къэкӀонкӀэ бэп иӀэжьыр+.

Яблэнэрэ бжъэмыешхор

15ЕтӀанэ яблэнэрэ мэлэӀичыр ибжъэмыешхо къепщагъ. Джащыгъум уашъом къиӀукӀыхэзэ мэкъэшхохэм къаӀуагъ: «Ти Зиусхьанрэ ежь и Христосрэ мы дунаим тетыгъошхо фыряӀэ хъугъэ. Тхьэр ары егъашӀэм тетыгъошхор зиӀэщтыр»+. 16Тхьэмэтэ нахьыжъхэу нэбгырэ тӀокӀырэ плӀырэу Тхьэм ыпашъхьэ ятӀысыпӀэхэм атесхэм абгъэгукӀэ зырадзыхи, Тхьэр агъэлъапӀэзэ, моущтэу аӀуагъ:+

17«О зэкӀэ зыфызэшӀокӀырэ Зиусхьан Тхьэу, щыӀагъэу, джыри щыӀэм щытхъущхо пфэтэшӀы, сыда пӀомэ, уилъэкӀышхо къэпштагъэу, тетыгъошхо зэрэуиӀэр къэбгъэнэфагъ+. 18Хымэ лъэпкъхэр губжыгъэх; о уигубжи къэлъэгъуагъ. Джы лӀагъэхэм хьыкум затепшӀыхьащт уахътэр къэсыгъ. О къыпфэӀорышӀэрэ пегъымбархэми, уицӀыф лъапӀэхэми, шӀолӀыкӀ къыпфызиӀэ цӀыфхэми, цӀыкӀуми инми, яфэшъошэ ӀахьышӀур зябгъэгъотыщт уахътэри къэсыгъ. ЧӀылъэр зыгъэкӀодырэ цӀыфхэр о зыбгъэкӀодыщт уахътэри къэсыгъ»+.

19Ащ нэужым Тхьэм иунэшхоу уашъом щыӀэр зэӀухыгъэ хъугъэ, Тхьэм ежьыррэ цӀыфхэмрэ азыфагу дилъхьэгъэ зэзэгъыныгъэр къэзыушыхьатырэ пхъуантэри[*] къэлъэгъуагъ. ЕтӀанэ пчыкӀэхэр къэджэгугъэх, мэкъэшхохэри, шыблэм игъогъо мэкъэшхохэри къэӀугъэх, чӀылъэри къэсысыгъ, ошъушхохэри къехыгъэх+.

ЯПШӀЫКӀУТӀОНЭРЭШЪХЬ

Бзылъфыгъэмрэ блэгъожъымрэ

12^1ЕтӀанэ уашъом нэшэнэ гъэшӀэгъон горэ къыщылъэгъуагъ: тыгъэр шъуашэу щыгъэу, ылъакъохэр мазэм тетхэу, ышъхьэ телъ танджым жъогъо пшӀыкӀутӀур тетэу бзылъфыгъэ горэ къэлъэгъуагъ+. 2Бзылъфыгъэр лъэрмыхьыгъ, хъушъэн ихьагъэти, къинышхом хэтэу куощтыгъ. 3ЕтӀанэ нэмыкӀ нэшэнэ гъэшӀэгъон горэ уашъом къыщылъэгъуагъ: блэгъожъ ин плъыжьэу, шъхьибл зышӀотэу, бжъэкъуипшӀыри зытетыр къэлъэгъуагъ. Шъхьэ пэпчъ зы тандж телъыгъ+. 4ЫкӀэкӀэ жъуагъохэм азыщанэ уашъом къыщырилъэшъуажьи, чӀылъэм къыридзыхыгъэх. Блэгъожъыри хъушъэн ихьэгъэ бзылъфыгъэм ыпашъхьэ къиуцуагъ, сабыир къызэрэхъоу ыдырыным пае+. 5Зы кӀэлэхъу къыфэхъугъ. Ащ дунаим тет лъэпкъ пстэури гъучӀ бэщкӀэ ыгъэӀорышӀэн фэягъ. А сабыир Тхьэмрэ Тхьэм итӀысыпӀэ лъапӀэрэ адэжь даӀэтэягъ+. 6Бзылъфыгъэм кӀитхъужьи, шъоф нэкӀым Тхьэм ащ щыфигъэхьазырыгъэ чӀыпӀэм кӀуагъэ. Ащ мэфэ минрэ шъитӀурэ тӀокӀищырэ щагъэшхэщт+.

7Уашъом зао щыхъугъ. Михаилрэ[*] ащ имэлэӀичхэмрэ блъэгъожъым езэуагъэх, блэгъожъыри ащ имэлэӀичхэри ахэмэ къязэожьыгъэх+. 8Блэгъожъыр Михаил фырикъугъэп, уашъомкӀи блэгъожъымрэ имэлэӀичхэмрэ чӀыпӀэ къафэнэжьыгъэп. 9Блэгъожъ иныр чӀылъэм къырадзыхыгъ – иблысэу ыкӀи шэйтанэу зыфаӀорэ блэжъэу дунаим тет цӀыф пстэури дэзыхьыхырэр ары. Ари ащ имэлэӀичхэри чӀылъэм къырадзыхыгъэх+.

10ЕтӀанэ уашъом мэкъэшхо горэ къиӀукӀи, моущтэу къыӀоу зэхэсхыгъ:

«Джы тымыкӀодэу ти Тхьэ тыкъыгъэнэжьыгъ.

Джы ти Тхьэ илъэкӀышхорэ итетыгъошхорэ къэлъэгъуагъэх,

Тхьэм и Христос ыкӀочӀэшхуи къэлъэгъуагъ.

Сыда пӀомэ, тшыхэр зыгъэмысэу,

Тхьэм ыпашъхьэ чэщи мафи ахэр щызгъэмысэрэр
чӀылъэм къырадзыхыгъ.

11Тшыхэр Шъынэм лъэу кӀэкӀыгъэмкӀи,

Тхьэм игущыӀэхэм шыхьат зэрафэхъугъэхэмкӀи
шэйтаным текӀуагъэх.

Ахэр лӀэныгъэм игъунэгъу хъугъэхэми,
ежьхэм апсэхэм ашъхьасыгъэхэп+.

12Арышъ, шъо, уашъохэри,
шъо, уашъохэм ащыпсэухэри, шъугушӀу!

Ау шъо, чӀыри хыри, гъогу мыгъо шъутеуцуагъ,
сыда пӀомэ, иблысыр къышъуфехыгъ.

Губжышхо ыгу илъ,
ежь къыфэнэжьырэ уахътэр
зэрэмакӀэр ешӀэшъ»+.

13Блэгъожъым ежь чӀылъэм къызэрэрадзыхыгъэр зелъэгъум, кӀэлэхъур къызфэхъугъэ бзылъфыгъэм ыуж ихьагъ. 14Бгъашхъом ытэмитӀу бзылъфыгъэм къыратыгъ, блэжъым ыпашъхьэ икӀыжьынышъ, Тхьэм шъоф нэкӀым щыфигъэхьазырыгъэ чӀыпӀэм быбыным пае. Ащ илъэсищрэ ныкъорэм[*] а бзылъфыгъэр щагъэшхэщт+. 15Ащ дэжьым бзылъфыгъэр псым ригъэхьыным пае, псыхъом фэдэу блэжъым ыжэ псыр къыдиутхыгъ. 16Ау чӀыр бзылъфыгъэм дэӀэпыӀи, ыжэ зэӀуихи, блэгъожъым ыжэ къыдиутхыгъэ псыхъор ришъугъ. 17Джащыгъум блэгъожъыр бзылъфыгъэм лъэшэу фэгубжи, бзылъфыгъэм къытекӀыгъэ нэмыкӀ лъфыгъэу иӀэхэм язэонэу кӀуагъэ, ахэр Тхьэм иунашъохэр зыгъэцакӀэхэрэри Исус Христос шыхьат фэхъухэрэри ары+.

ЯПШӀЫКӀУЩЭНЭРЭШЪХЬ

ХьэкӀэ-къокӀэжъитӀур

13^1ХыӀушъом сыӀутэу, хьэкӀэ-къокӀэжъ горэ хым къыхэкӀэу слъэгъугъэ. Шъхьибл шӀотыгъ, бжъэкъуипшӀи тетыгъ. Ыбжъакъохэм ателъыгъ танджипшӀ, ышъхьэхэм – Тхьэм зэрехъонхэрэ цӀэхэр+. 2ХьэкӀэ-къокӀэжъэу слъэгъугъэр хьашыумышым[*] фэдагъ, ау ылъакъохэр мышъэ лъакъохэм афэдагъэх, ыжи аслъаным ыжэ фэдагъ. Блэгъожъым ежь илъэкӀ, итӀысыпӀэ, итетыгъошхо хьэкӀэ-къокӀэжъым ритыгъэх+. 3ХьэкӀэ-къокӀэжъым ышъхьэхэм язым ежь зырылӀыкӀын уӀагъэ иӀэм фэдагъ, ау а уӀагъэр хъужьыгъагъэ. ЧӀылъэм тет цӀыф пстэури лъыкӀощтыгъэх а хьэкӀэ-къокӀэжъыр агъэшӀагъоу. ЦӀыфхэм блэгъожъыр агъэлъэпӀагъ, ащ хьэкӀэ-къокӀэжъым тетыгъо зэрэритыгъэм пае. 4ХьэкӀэ-къокӀэжъыри агъэлъапӀэзэ аӀуагъ: «ХьэкӀэ-къокӀэжъым хэта фэдэр? Хэта езэон зылъэкӀыщтыр?»

5ХьэкӀэ-къокӀэжъым гущыӀэ пагэхэр къыӀонхэуи, Тхьэм ехъонынэуи, мэзэ тӀокӀитӀурэ тӀурэ[*] тетыгъо иӀэнэуи фит хъугъэ+. 6Тхьэми, Тхьэм ыцӀи, чӀыпӀэу Тхьэр зыдэщыӀэми, уашъом щыӀэ пстэуми яхъонынэу ыжэ зэтырихыгъ. 7Тхьэм ицӀыф лъапӀэхэми язэонэу ыкӀи атекӀонэу фит хъугъэ. ЛӀэкъо пстэуми, хэгъэгу пстэуми, бзэ пстэуми, лъэпкъ пстэуми тетыгъо афыриӀэнэу фит хъугъэ+. 8Тхьэм дунаир къызигъэхъугъэм щегъэжьагъэу цӀыфхэу зыцӀэхэр шӀобзыгъэ Шъынэм итхылъ итхэу, мыкӀодыжьын щыӀэныгъэ зыгъотыщт пстэуми анэмыкӀэу, дунаим тет цӀыф пстэуми хьэкӀэ-къокӀэжъыр агъэлъэпӀэщт+.

9ТхьакӀумэ зиӀэм зэхерэх+.

10ЦӀыфхэр хьапсым чӀэзыдзэрэр хьапсыми чӀадзэщт. ЧатэкӀэ зыукӀырэри чатэкӀэ аукӀыжьыщт. Арышъ, Тхьэм ицӀыф лъапӀэхэм теубытагъэрэ шъыпкъагъэрэ ярэӀ+.

11ЕтӀанэ нэмыкӀ хьэкӀэ-къокӀэжъ горэ чӀы чӀэгъым къычӀэкӀэу слъэгъугъэ. Шъынэм ыбжъакъохэм афэдэу бжъэкъуитӀу тетыгъ, ау блэгъожъым фэдэу къэгущыӀагъ. 12Мы ятӀонэрэ хьэкӀэ-къокӀэжъым апэрэ хьэкӀэ-къокӀэжъым итетыгъо зэкӀэ иӀэу, ащ ыпашъхьэ Ӏоф щишӀагъ, чӀылъэми чӀылъэм тет цӀыфхэми зэкӀэ апэрэ хьэкӀэ-къокӀэжъэу зиуӀагъэ хъужьыгъагъэр аригъэгъэлъэпӀагъ. 13ЯтӀонэрэ хьэкӀэ-къокӀэжъым нэшэнэ гъэшӀэгъонхэри къыгъэлъэгъуагъэх. ЦӀыфмэ апашъхьэ уашъом къикӀэу машӀо чӀылъэм къыщыригъэхыгъ+. 14Апэрэ хьэкӀэ-къокӀэжъым ыпашъхьэ нэшэнэ гъэшӀэгъонхэр къыгъэлъэгъонхэу ятӀонэрэ хьэкӀэ-къокӀэжъыр фит зэрэхъугъэм пае, дунаим тет цӀыфхэр дихьыхыгъэх. Апэрэ хьэкӀэ-къокӀэжъэу чэтэ уӀагъэ зытелъыгъэу, ау етӀанэ хъужьыгъагъэр агъэлъэпӀэным пае, ятӀонэрэ хьэкӀэ-къокӀэжъым дунаим тет цӀыфхэм сурэт фаригъэшӀыгъ+. 15Апэрэ хьэкӀэ-къокӀэжъым исурэт псэ хилъхьанэу ятӀонэрэ хьэкӀэ-къокӀэжъыр фит хъугъэ. Аущтэу а сурэтыр къэгущыӀагъ, ежь зыгъэлъэпӀэнэу зымыдэхэрэри аукӀынхэу а сурэтым унашъо ышӀыгъ+. 16ЯтӀонэрэ хьэкӀэ-къокӀэжъым цӀыф пстэуми, цӀыкӀуми инми, байми тхьамыкӀэми, шъхьафитми пщылӀми аӀэ джабгъухэм е анатӀэхэм тамыгъэ атыраригъэдзагъ. 17А тамыгъэр темыдзагъэмэ, зыми ыщэни къыщэфыни фитыгъэп. А тамыгъэм хьэкӀэ-къокӀэжъым ыцӀэ е ыцӀэ ипчъагъэ итыгъ.

18ЦӀыфмэ акъылышӀу ярэӀ. Акъыл зиӀэм хьэкӀэ-къокӀэжъым ипчъагъэ ерэлъыт, сыда пӀомэ, зы цӀыфым ипчъагъэ[*] джары. А пчъагъэр шъихырэ тӀокӀищырэ хырэ мэхъу.

ЯПШӀЫКӀУПЛӀЭНЭРЭШЪХЬ

Нэбгырэ минишъэрэ тӀокӀитӀурэ плӀырэм орэдэу къаӀорэр

14^1ЕтӀанэ сызэплъэм, Цион Ӏуашъхьэм[*] Шъынэр тетэу слъэгъугъэ. Шъынэм ыцӀэрэ ащ я Тэ ыцӀэрэ зынатӀэ тетхагъэхэу нэбгырэ минишъэрэ тӀокӀитӀурэ плӀырэ игъусагъэх+. 2ЕтӀанэ псышхо къиугъабэмэ амэкъэшхорэ шыблэ гъогъо мэкъэшхорэ афэдэу макъэ горэ уашъом къиӀукӀэу зэхэсхыгъэ. Мэкъэшхоу зэхэсхыгъэр шыкӀэпщынэм къырагъаӀорэ орэдмакъэм фэдагъ+. 3ТӀысыпӀэ лъапӀэм, псэушъхьиплӀым, тхьэмэтэ нахьыжъхэм апашъхьэ орэдыкӀэ къыщаӀуагъ. Нэбгырэ минишъэрэ тӀокӀитӀурэ плӀырэм анэмыкӀэу а орэдыр зыми зэригъэшӀэн ылъэкӀыгъэп. Мы дунаим ицӀыфхэм ащыщхэу ахэр ары Шъынэм зышъхьэ къыщэфыжьыгъэхэр+. 4Мыхэр ары бзылъфыгъэхэмкӀэ зызымыгъэушӀоигъэхэр, сыда пӀомэ, ахэр къэзымыщэгъэ-дэмыкӀуагъэхэм афэдэх. Шъынэр тыдэ кӀоми, лъэкӀох. Мыхэр ары апэрэхэу, Шъынэм цӀыфхэм къахищыхи, зышъхьэхэр къыщэфыжьыгъэхэу, Тхьэмрэ ежьыррэ апае ыгъэнэфагъэхэр+. 5Ахэмэ ажэ пцӀы зыхэлъ гущыӀэ зи къыдэкӀыгъэп. Лажьэ зи яӀэп.

МэлэӀичищым къэбархэу къаӀохэрэр

6Ащ нэужым нэмыкӀ мэлэӀич горэ ошъогум щыбыбэу слъэгъугъэ. Дунаим тет цӀыф пстэуми, лъэпкъ пстэуми, лӀэкъо пстэуми, бзэ пстэуми, хэгъэгу пстэуми аригъэӀунэу Тхьэм икъэбарышӀоу мыкӀодыжьыщтыр а мэлэӀичым къыхьыгъ. 7МэкъэшхокӀэ къыӀуагъ:

– Тхьэм шъущыщын, щытхъушхуи фэшъушӀ, сыда пӀомэ, Тхьэм цӀыф пстэуми хьыкум затыришӀыхьащт сыхьатыр къэсыгъ. Уашъори, чӀыри, хыри, псыхэм якъэкӀуапӀэхэри къэзгъэхъугъэр жъугъэлъапӀэ.

8А мэлэӀичым нэмыкӀ мэлэӀич кӀэлъыкӀуи, къыӀуагъ:

– Къэлэшхор зэхакъутагъ. Къэлэшхоу Бабилэн[*] зэхакъутагъ. А къэлэшхом ихъопсэ Ӏаехэмрэ изинэрэ ясэнэпскӀэ лъэпкъ пстэури ыгъэутэшъуагъэх+.

9А мэлэӀичитӀумэ акӀэлъыкӀозэ, ящэнэрэ мэлэӀич горэми мэкъэшхокӀэ моущтэу къыӀуагъ:

– ЦӀыф горэм хьэкӀэ-къокӀэжъымрэ ащ исурэтымрэ ыгъэлъапӀэхэу, хьэкӀэ-къокӀэжъым итамыгъэ ынатӀэ е ыӀэ тедзагъэмэ,+
10ари Тхьэм игубж исэнэпс дыдж ешъощт. А сэнэпсэу псы зыхэмытыр Тхьэм игубж ишъуалъэ хьазырэу ит. МэлэӀич лъапӀэхэмрэ Шъынэмрэ апашъхьэ машӀомрэ тхъомзашхъомрэ ахэтэу а цӀыфым къинышхо ыщэчыщт+. 11Къинышхо язгъэщэчырэ машӀом иӀугъо егъашӀэм къыпихэу, уашъом дэкӀоещт. ЦӀыфхэу хьэкӀэ-къокӀэжъри ащ исурэти зыгъэлъапӀэхэрэм чэщи мафи гъэпсэфыгъо агъотыщтэп. Ащ фэдэу, хэти хьэкӀэ-къокӀэжъым ыцӀэ зэрыт тамыгъэ зытедзагъэм чэщи мафи гъэпсэфыгъо ыгъотыщтэп.

12Арышъ, Тхьэм ицӀыф лъапӀэхэу ежь иунашъохэр зыгъэцакӀэхэу, Исуси шъыпкъагъэ фызиӀэхэм теубытагъэ ярэӀ+.

13ЕтӀанэ макъэ горэм моущтэу къыӀоу уашъом къиӀукӀэу зэхэсхыгъ:

– Тхы: Джы щегъэжьагъэу Зиусхьаныр зыгу илъхэу лӀэхэрэр гъогу мафэ теуцуагъэх.

– Ар шъыпкъэ, – еӀо Тхьэм ы Псэ ЛъапӀэ. – ЯӀоф аухыгъэу загъэпсэфыщт, сыда пӀомэ, яшӀушӀагъэхэр агъотыжьыщтых+.

Хыныгъор къэсыгъэу, мэлэӀичхэм лэжьыгъэр къызэрахырэр

14ЕтӀанэ сызэплъэм, ошъопщэ фыжь слъэгъугъэ. Ошъуапщэм хэсэу «ЦӀыф Лъэпкъым ы Къо» фэдэу, зыгорэ слъэгъугъэ. Ышъхьэ дышъэм хэшӀыкӀыгъэ тандж телъыгъ, ыӀэкӀи гъупчъэ чан горэ ыӀыгъыгъ+. 15ЕтӀанэ нэмыкӀ мэлэӀич горэ Тхьэм иунэшхо къычӀэкӀи, ошъуапщэм хэсым мэкъэшхокӀэ риӀуагъ: «Гъупчъэр шти, хы, сыда пӀомэ, чӀылъэм илэжьыгъэ къэхъугъ, хыныгъори къэсыгъ»+. 16ЕтӀанэ ошъуапщэм хэсым игъупчъэкӀэ чӀылъэм щыхи, чӀылъэм илэжьыгъэ ыугъоижьыгъ.

17НэмыкӀ мэлэӀич горэ Тхьэм иунэшхоу уашъом щыӀэм къычӀэкӀыгъ. Ащи гъупчъэ чан горэ ыӀэкӀэ ыӀыгъыгъ. 18ЕтӀанэ нэмыкӀ мэлэӀичэу машӀом тетыгъо фызиӀагъэр къурмэншӀыпӀэм къыӀукӀи, гъупчъэ чанэр зыӀыгъым мэкъэшхокӀэ риӀуагъ: «ЧӀылъэм исэнэ къулэхэм апыт сэнашъхьэхэр къэхъугъэшъ, уигъупчъэ чан шти, къыпыупкӀых». 19ЕтӀанэ мэлэӀичым игъупчъэкӀэ чӀылъэм щыӀэ сэнашъхьэхэр къыпиупкӀыхи, Тхьэм игубж исэнэ фызэлъэшхо ритэкъуагъэх+. 20Къэлэшхом ыкӀыб щыӀэ сэнэ фызалъэм сэнашъхэхэр щафызыгъэх. Шыхэм яшхоӀумэ анэсэу, стадие[*] минрэ шъихырэ икӀыхьагъэу сэнэ фызалъэм лъы къыдэкӀыгъ.

ЯПШӀЫКӀУТФЭНЭРЭШЪХЬ

МэлэӀичхэм аужырэ къинышхохэр къызэрахьыхэрэр

15^1Ащ нэужым нэмыкӀ нэшанэ ин ыкӀи гъэшӀэгъон уашъом щыслъэгъугъ: мэлэӀичиблымэ аужырэ къинышхуиблыр къахьэу слъэгъугъэ. АхэмкӀэ Тхьэм игубж ухыгъэ мэхъу+. 2ЕтӀанэ зэхэкӀухьэгъэ машӀомрэ апчымрэ ахэшӀыкӀыгъэу, хым итеплъэ иӀэу зыгорэ слъэгъугъэ. ХьэкӀэ-къокӀэжъым, ащ исурэт, ащ ыцӀэ ипчъагъэ[*] атекӀогъэгъэ цӀыфхэр апчым хэшӀыкӀыгъэ хым Ӏутыгъэх. Тхьэм аритыгъэ шыкӀэпщынэхэр аӀыгъхэу ежъыухэзэ,+
3пегъымбар Мусэу Тхьэм фэӀорышӀэрэмрэ Шъынэмрэ яорэд[*] къаӀощтыгъ.

«О зэкӀэ зыфызэшӀокӀырэ Зиусхьанэу Тхьэр,

Ӏофхэу бгъэцакӀэхэрэр Ӏофышхох ыкӀи Ӏоф гъэшӀэгъоных.

Уигъогухэри гъогу зафэх ыкӀи гъогу шъыпкъэх,
о цӀыф лъапӀэхэм уряпачъыхь+.

4О Зиусхьан, къыпщымыщынэрэ цӀыфи,
щытхъушхо къыпфэзымышӀи зи щыӀэп.

Сыда пӀомэ, лъэпӀэ закъоу щыӀэр оры.

ШъыпкъагъэкӀэ хьыкум зэрэпшӀырэр
нафэ зэрэхъугъэм пае,
лъэпкъ пстэури уапашъхьэ къихьанхэшъ, уагъэлъэпӀэщт»+.

5ЕтӀанэ сызэплъэм, Тхьэм иунэшхоу шыхьатныгъэм ичэтэнгъэӀагъэ ипчъэ зэӀухыгъэу уашъом щыслъэгъугъ+. 6МэлэӀичхэу къинышхуиблыр къэзыхьыхэрэр Тхьэм иунэшхо къычӀэкӀыгъэх. Щыгъын фыжьыбзэхэр лыдхэу ащыгъыгъэх, дышъэм хэшӀыкӀыгъэ бгырыпххэри абгыхэм арылъыгъэх+. 7ЕтӀанэ Ӏэгубжъиблэу дышъэм хэшӀыкӀыгъэхэу, Тхьэу егъашӀэм щыӀэщтым игубж зэрытхэр псэушъхьиплӀымэ язырэм мэлэӀичиблымэ аритыгъэх+. 8Тхьэм ищытхъушхорэ илъэкӀышхорэ яӀугъо Тхьэм иунэшхо чӀизы хъугъэ. МэлэӀичиблымэ къахьырэ къинышхуиблыр аухыфэ, цӀыф Тхьэм иунэшхо чӀэхьан ылъэкӀыгъэп+.

ЯПШӀЫКӀУХЭНЭРЭШЪХЬ

Ӏэгубжъэхэу Тхьэм игубж зэрытхэр

16^1ЕтӀанэ мэкъэшхо горэ Тхьэм иунэшхо къычӀэӀукӀэу, мэлэӀичиблым къариӀоу зэхэсхыгъ: «ШъукӀуи, Тхьэм игубжэу Ӏэгубжъиблым арытыр чӀылъэм тешъукӀ»+.

2Апэрэ мэлэӀичыр кӀуи, иӀэгубжъэ итыр чӀылъэм тырикӀагъ. Джащыгъум хьэкӀэ-къокӀэжъым итамыгъэ зынатӀэ тедзэгъэ цӀыфхэу ащ исурэт зыгъэлъапӀэхэрэм гущыкӀыгъохэу щын зыхэлъ уӀагъэхэр ателъ хъугъэ+.

3ЯтӀонэрэ мэлэӀичыми иӀэгубжъэ итыр хым хикӀагъ. Ащ дэжьым хыр цӀыф лӀагъэм ылъ фэдэу хъуи, хым хэсхэу, псэ пыт пстэури лӀагъэ+.

4Ящэнэрэ мэлэӀичыми иӀэгубжъэ итыр псыхъохэмрэ псынэхэмрэ ахикӀагъ. Ахэри лъы хъугъэх+. 5ЕтӀанэ псыхэм тетыгъо афызиӀэ мэлэӀичым моущтэу къыӀоу зэхэсхыгъ:

«О Зиусхьанэу щыӀагъэу ыкӀи щыӀэр, о узаф ыкӀи улъапӀ,
аущтэу хьыкумхэр зэрэпшӀыгъэхэм пае,+

6сыда пӀомэ, цӀыф бзаджэхэм уицӀыф лъапӀэхэмрэ
уипегъымбархэмрэ алъ зэрагъэчъагъэм пае,
лъы ебгъэшъуагъэх.

Ар ахэмэ яфэшъуаш»+.

7ЕтӀанэ къурмэншӀыпӀэм къиӀукӀэу макъэ горэм къыӀоу зэхэсхыгъ:

«Ары, о, зэкӀэ зыфызэшӀокӀырэ Зиусхьанэу Тхьэр,
цӀыфхэм хьыкум зэратепшӀыхьэрэр шъыпкъэ ыкӀи зафэ»+.

8ЯплӀэнэрэ мэлэӀичыми иӀэгубжъэ итыр тыгъэм тырикӀагъ. Тыгъэми машӀокӀэ цӀыфхэр ыгъэстынхэу фит хъугъэ. 9Аущтэу зэхъум, тыгъэм цӀыфхэр фэбэшхокӀэ ыгъэстыгъэх. Ахэр мы къинышхомэ тетыгъо афызиӀэ Тхьэм ыцӀэ ехъоныгъэх, япсэкӀодшӀагъэхэм афыкӀэгъожьыгъэхэп, Тхьэм щытхъу фашӀынэуи адагъэп+.

10ЕтӀанэ ятфэнэрэ мэлэӀичым иӀэгубжъэ итыр хьэкӀэ-къокӀэжъым итӀысыпӀэ тырикӀагъ. Джащыгъум хьэкӀэ-къокӀэжъым итетыгъо къэушӀункӀыгъ. Узышхо зэряӀэм пае, цӀыфхэр абзэгухэм яцэкъэжьыщтыгъэх+. 11Къинэу ащэчыгъэхэмрэ уӀагъэхэу ателъыгъэхэмрэ апае уашъом щыӀэ Тхьэм ехъоныгъэх, яӀофхэми афыкӀэгъожьыгъэхэп.

12ЕтӀанэ яхэнэрэ мэлэӀичым иӀэгубжъэ итыр Евфрат псыхъошхом[*] хикӀагъ. Джащыгъум тыгъэ къокӀыпӀэмкӀэ къикӀырэ пачъыхьэхэм гъогу аритынэу псыхъошхор игъукӀыгъ+.

13Ащ нэужым блэгъожъым ыжэ, хьэкӀэ-къокӀэжъым ыжэ, пегъымбар нэпцӀым ыжэ хьантӀаркъохэм афэдэхэу джынэпцӀищ Ӏае къадэкӀыхэу слъэгъугъэ+. 14Мыхэр нэшэнэ гъэшӀэгъонхэр къэзгъэлъагъорэ джынапцӀэх. ЗэкӀэ зыфызэшӀокӀырэ Тхьэм имэфэшхо зэонхэу, тыдэкӀи дунаим ипачъыхьэхэм адэжь кӀохэзэ, ахэр аугъоих+.

15(Исус еӀо:) «Мары, амышӀахэу тыгъуакӀом фэдэу сыкъэкӀощт. ЦӀыфхэм алъэгъоу, пцӀанэу, укӀытэжьэу къымыкӀухьаным пае, мычъыеу, сакъэу зищыгъынхэр зыухъумэрэр гъогу мафэ теуцуагъ»+.

16ЕтӀанэ джуртыбзэкӀэ Армагеддон[*] зыцӀэ чӀыпӀэм а джынапцӀэхэм пачъыхьэхэр щаугъоигъэх.

17ЕтӀанэ яблэнэрэ мэлэӀичым иӀэгубжъэ итыр жьыбгъэм хикӀагъ. Джащыгъум Тхьэм иунэшхо чӀэт тӀысыпӀэ лъапӀэм дэжь мэкъэшхо горэ къиӀукӀи, къыӀуагъ: «Ӏофыр ухыгъэ». 18ЕтӀанэ пчыкӀэхэр къэджэгугъэх, шыблэ гъогъо мэкъэшхохэри къэӀугъэх, чӀылъэри лъэшэу къэсысыгъ. ЦӀыфхэр дунаим къызытехьагъэхэм щегъэжьагъэу чӀылъэр ащ фэдэу егъашӀэми сысыгъэп+. 19Аущтэу къэлэшхор щэ гощыгъэу зэхэкӀыгъ, хымэ лъэпкъхэм якъалэхэри зэхэкъутагъэх. Тхьэм къэлэшхоу Бабилэн ицӀыфхэр ыгу зэрилъхэу ежь ишъуалъэ ит сэнэпсым ригъэшъуагъэх, Тхьэм игубжышхо исэнэпс дыдж ары зэригъэшъуагъэхэр+. 20Хыгъэхъунэ пстэури кӀодыгъэ, Ӏуашъхьэхэри агъотыжьыгъэхэп+. 21Ошъу цэшхохэр уашъом къехыхи, цӀыфмэ къатефагъэх. Зы ошъуцэм килограмм шъэныкъо фэдиз ионтэгъогъагъ. Ошъухэм цӀыфмэ къин зэрарагъэщэчыгъэм пае, цӀыфхэр Тхьэм ехъоныгъэх, сыда пӀомэ, а къиныр бэу къинышхуагъ+.

ЯПШӀЫКӀУБЛЭНЭРЭШЪХЬ

ХьэкӀэ-къокӀэжъым тес бзылъфыгъэр

17^1ЕтӀанэ Ӏэгубжъиблыр зыӀыгъырэ мэлэӀичиблым язырэр къакӀуи, моущтэу къысиӀуагъ:

– Моу къакӀо, Тхьэм бзылъфыгъэ хэтэкӀошхоу[*] псыбэмэ аӀутым къинэу тырилъхьащтыр озгъэлъэгъущт+. 2Дунаим ипачъыхьэхэм а бзылъфыгъэм зинэ дашӀагъ, ащ изинэ исэнэпсыкӀэ чӀылъэм тет цӀыфхэри утэшъуагъэх+.

3Ащ нэужым Тхьэм ы Псэ ЛъапӀэ къысфехи, мэлэӀичым шъоф нэкӀым сищагъ. Ащ дэжьым хьэкӀэ-къокӀэжъ плъыжь чӀапцӀэм тесэу бзылъфыгъэ горэ щыслъэгъугъ. А хьэкӀэ-къокӀэжъым Тхьэм зэрехъонырэ цӀэхэр бэу темыфэжьхэу телъыгъэх, шъхьибли шӀотыгъ, бжъэкъуипшӀи тетыгъ+. 4Бзылъфыгъэм щыгъыгъэхэри плъыжьыбзагъэх, плъыжь чӀэпцӀагъэх, дышъэмкӀи, мыжъо лъапӀэхэмкӀи, налмэс-налкъутэхэмкӀи зигъэкӀэрэкӀэгъагъ. ГущыкӀыгъохэмрэ изинэ шӀоигъэрэ изхэу, дышъэм хэшӀыкӀыгъэу шъуалъэ горэ ыӀыгъыгъ. 5ЫнатӀи цӀэ горэ тетхагъ: Мыр шъэфы. Мыр Бабилэнышхоу бзылъфыгъэ хэтэкӀо пстэухэмрэ чӀылъэм игущыкӀыгъохэмрэ ян.

6А бзылъфыгъэр Тхьэм ицӀыф лъапӀэхэмрэ Исус шыхьат фэхъугъэхэмрэ алъыкӀэ утэшъуагъэу слъэгъугъэ. А бзылъфыгъэр зысэлъэгъум, лъэшэу згъэшӀэгъуагъэ+. 7Джащыгъум мэлэӀичым моущтэу къысиӀуагъ:

– Сыда зыкӀэбгъэшӀагъорэр? Бзылъфыгъэмрэ ар зытес хьэкӀэ-къокӀэжъэу шъхьибл зышӀотэу, бжъэкъуипшӀи зытетымрэ къарыкӀырэр къыосӀон. 8ХьэкӀэ-къокӀэжъэу плъэгъугъэр щыӀагъ, ау джы щыӀэжьэп. ЧӀылъэм икуупӀэу чӀэ зимыӀэм къычӀэкӀыщт[*] ежь икӀодыпӀэ кӀоным пае. Дунаим тет цӀыфхэу Тхьэм дунаир къызигъэхъугъэм къыщегъэжьагъэу мыкӀодыжьын щыӀэныгъэ зыгъотыщтхэм ацӀэхэр зэрыт тхылъым чӀылъэм тет цӀыфхэу зыцӀэхэр имытхэм а хьэкӀэ-къокӀэжъыр залъэгъукӀэ, агъэшӀэгъощт, сыда пӀомэ, хьэкӀэ-къокӀэжъыр щыӀагъ, джы щыӀэжьэп, ау къэлъэгъожьыщт+.

9– АкъылышӀу цӀыфмэ ярэӀ. А шъхьиблымэ къарыкӀырэр бзылъфыгъэр зытес Ӏошъхьиблыр ары. 10Ащ нэмыкӀэу а шъхьиблымэ къарыкӀырэр пачъыхьиблыр ары. А пачъыхьэхэм ащыщхэу тфыр къефэхыгъэх, зыр щыӀ, зыри джыри къэкӀогъэгоп. Ари къызыкӀокӀэ, тӀэкӀурэ тетыгъо иӀэщт. 11ХьэкӀэ-къокӀэжъэу щыӀагъэу, джы щымыӀэжьым къикӀырэр яенэрэ пачъыхьэр ары. Ар пачъыхьиблымэ ащыщ, икӀодыпӀи мэкӀожьы.

12– БжъэкъуипшӀэу плъэгъугъэхэм къарыкӀырэр джыри тетыгъо зымыгъотыгъэ пачъыхьипшӀыр ары. Ахэр хьэкӀэ-къокӀэжъым игъусэхэу зы сыхьат закъокӀэ пачъыхьэ тетыгъо къалъыӀэсыщт+. 13Ахэмэ ягухэлъ зы, ялъэкӀи ятетыгъуи хьэкӀэ-къокӀэжъым ратыщт. 14Ахэр Шъынэм къезэощтых, ау Шъынэр ахэмэ атекӀощт, сыда пӀомэ, ар зиусхьанхэм я Зиусхьаныжь, пачъыхьэхэми я Пачъыхьэжь. Ежь къызэджэгъэ цӀыфхэу, къыхихыгъэхэу, ежь фэшъыпкъэхэр игъусэщтых+.

15ЕтӀанэ мэлэӀичым моущтэу къысиӀуагъ:

– Бзылъфыгъэ хэтакӀор зыдэщыӀэрэ псыбэу плъэгъугъэхэм къарыкӀырэр цӀыф купышхохэри, хэгъэгухэри, лъэпкъхэри, бзэхэри ары. 16Плъэгъугъэ хьэкӀэ-къокӀэжъымрэ бжъэкъуипшӀымрэ бзылъфыгъэ хэтакӀор ауджэгъущт. Ащ иӀэ пстэури тырахынышъ, пцӀанэу къагъэнэщт. Ыпкъи ашхыщт, къэнагъэри машӀокӀэ агъэстыщт+. 17Сыда пӀомэ, Тхьэм игухэлъ агъэцэкӀэнэу агухэм къарилъхьагъ. Аущтэу Тхьэм игущыӀэхэр къэшъыпкъэжьыфэ, ахэмэ а зы гухэлъыр зэдашӀэу ятетыгъо хьэкӀэ-къокӀэжъым ратыщт. 18Бзылъфыгъэу плъэгъугъэм къикӀырэр къэлэшхоу дунаим ипачъыхьэхэм тетыгъо афызиӀэр ары.

ЯПШӀЫКӀОЕНЭРЭШЪХЬ

Тхьэм Бабилэн къэлэшхор зэрэзэхикъутэрэр

18^1Ащ нэужым нэмыкӀ мэлэӀич горэ уашъом къехэу слъэгъугъэ. Тетыгъошхо иӀагъ, нэфынэшхоу къэзыуцухьагъэми дунаир къыгъэнэфыгъ. 2ЛъэкӀ зиӀэ макъэкӀэ моущтэу къыӀуагъ:

«Къэлэшхор зэхакъутагъ.

Къэлэшхоу Бабилэн зэхакъутагъ.

Джынэхэм яунэ хъугъэ,
сыд щыщырэ джынэпцӀэ Ӏаехэми,
гущыкӀыгъо бзыу шӀойхэми япсэупӀэ хъугъэ,
сыда пӀомэ, а къэлэшхом ихъопсэ Ӏаехэмрэ
изинэрэ ясэнэпскӀэ лъэпкъ пстэури ыгъэутэшъуагъ+.

3Дунаим ипачъыхьэхэми а къэлэшхом зинэ дашӀагъ.

А къэлэшхор мы дунаим имылъкухэмкӀэ зэрэнэепсыем пае,
дунаим ищэн-щэфакӀохэр баи хъугъэх»+.

4ЕтӀанэ уашъом къиӀукӀэу нэмыкӀ макъэ горэм моущтэу къыӀоу зэхэсхыгъэ:

«Шъо, сицӀыфхэр, а къэлэшхом ипсэкӀодхэмкӀэ

Ӏахь шъуимыӀэным паий,
къинышхоу ыщэчыщтхэр шъумыщэчынхэм паий,
а къалэм шъукъыдэкӀ,

5сыда пӀомэ, а къалэм ипсэкӀодхэр
зэтелъхьагъэхэу уашъом нэсыгъэх,
бзэджагъэу ышӀагъэхэри Тхьэм ыгу икӀыжьыщтхэп+.

6А къалэр шъо къызэрэжъудэзекӀуагъэм фэдэу,
шъори ащ шъудэзекӀожь.

Ащ бзэджагъэу ышӀагъэхэр фэдитӀоу ешъушӀэжь.

Сэнэпсэу шъуишъуалъэ къышъуфыригъэхъуагъэм
идыджыгъэ фэдитӀоу сэнэпс дыдж ишъуалъэ фижъугъэхъожь+.

7Щытхъушхорэ баиныгъэшхорэ ежь зэрэзыфигъэшъошагъэм
фэдэу, къин щэчынырэ гукъаорэ ежъугъэгъотыжь.

Сыда пӀомэ, ыгукӀэ моущтэу еӀо:

„Сэ сыпачъыхьэ бзылъфыгъэу мыщ дэжьым сыщыс.

Сэ сышъузабэп, шъыгъоныгъи ныбжьи слъэгъущтэп“.

8Ащ пае а зы мафэм къинышхохэм ахэфэщт:

лӀэныгъи, шъыгъони, гъабли.

МашӀомкӀи стыжьыщт,
сыда пӀомэ, Зиусхьан Тхьэу
а къалэм хьыкум тезышӀыхьэрэм лъэкӀышхо иӀ»+.

9Дунаим ипачъыхьэхэу зинэ дэзышӀагъэхэу, ибаиныгъэшхокӀэ дэпсэухэрэм а къэлэшхор зыгъэстырэ машӀом иӀугъо залъэгъукӀэ, гъыщтых, пыхьащтых. 10А къэлэшхом къинышхоу ыщэчырэм пае, а пачъыхьэхэр щынагъом хэфэщтых, чыжьэу щытхэу, моущтэу къаӀощт:

«О Бабилэн къэлэшхоу, лъэкӀ зиӀэр,
гъогу мыгъо утеуцуагъ, гъогу мыгъо утеуцуагъ,
сыда пӀомэ, а зы сыхьатым уифэшъуашэр уагъэпщыныжьыгъ».

11А къэлэшхор Тхьэм зэрэзэхикъутагъэм пае, дунаим ищэн-щэфакӀохэр гъыщтых ыкӀи шъыгъощтых, сыда пӀомэ, ахэмэ ащэхэрэр зыми ыщэфыжьхэрэп. 12Ядышъи, ятыжьыни, ямыжъо лъапӀэхэри, яналмэс-налкъутэхэри зыми ыщэфыжьхэрэп; чэтэнхэри, шэкӀ плъыжьыбзэхэри, шэкӀ плъыжь чӀапцӀэхэри, данэхэри зыми ыщэфыжьхэрэп; мэ ӀэшӀу зыпихырэ пхъэхэри, яӀэшӀагъэхэу пыл къупшъхьэм, пхъэ лъапӀэм, гъуаплъэм, гъучӀым, мраморым ахашӀыкӀыгъэхэри зыми ыщэфыжьхэрэп; 13мэ ӀэшӀу зыпихырэ уцхэу синнамон, смирнэ, ладан зыцӀэхэри, мэ ӀэшӀу зыпихырэ дагъэри, сэнэпсри, зейтун дагъэри[*], хьаджыгъэ дэгъури, коцыри зыми ыщэфыжьхэрэп; былымхэри, мэлхэри, шыхэри, кухэри зыми ыщэфыжьхэрэп; пщылӀхэри зыми ыщэфыжьхэрэп.

14ЕтӀанэ щэн-щэфакӀохэм а къэлэшхом моущтэу раӀощт: «Пхъэшъхьэ-мышъхьэхэу узыкӀэхъопсыгъэхэр о пшӀокӀодыгъэх. Уимылъкушхорэ уищытхъушхорэ зэкӀэ пшӀокӀодыгъ, ныбжьи бгъотыжьыщтхэп». 15Щэн-щэфакӀохэу ахэр къэлэшхом щащэхэзэ, баи хъугъэхэр, къэлэшхом икъинышхоу ыщэчырэм пае, щынагъом хэфагъэхэу, чыжьэу щытыщтых. Гъыхэзэ, шъыгъохэзэ, моущтэу аӀощт:

16«О къэлэшхор, бзылъфыгъэм уфэдэу, чэтэныр, шэкӀ плъыжьыбзэр, шэкӀ плъыжь чӀапцӀэр пщыгъхэу, дышъэкӀэ, мыжъо лъапӀэхэмкӀэ, налмас-налкъутэхэмкӀэ зыбгъэкӀэрэкӀагъ, гъогу мыгъо утеуцуагъ, гъогу мыгъо утеуцуагъ.

17Сыда пӀомэ, а мылъкушхор зэкӀэ зы сыхьаткӀэ а къалэм шӀокӀодыгъ».

Къухьэхэм ятхьэмэтэ пстэухэри, къухьэмкӀэ зекӀорэ пстэухэри, къухьэмэ ащылажьэрэ пстэухэри чыжьэу щытыщтых. 18А къэлэшхор зыстырэ машӀом иӀугъо залъэгъукӀэ, аӀощт: «А къэлэшхом фэдэ къэлэшхо зи щыӀагъэп». 19Гъыхэзэ, шъыгъохэзэ, ягукъао пае ашъхьэхэм сапэ атыратэкъощт, куощтых:

«О къэлэшхор, гъогу мыгъо утеуцуагъ,
гъогу мыгъо утеуцуагъ.

О уимылъкукӀэ хым къухьэ щызиӀэ пстэури баи
хъугъэ.

Зы сыхьаткӀэ зэкӀэ пшӀокӀодыгъ.

20А къэлэшхор Тхьэм зэрэзэхикъутагъэм пае,
шъо уашъори, апостолхэри, пегъымбархэри,

Тхьэм ицӀыф лъапӀэхэри шъугушӀу,
сыда пӀомэ, бзэджагъэу къышъуишӀагъэр

Тхьэм а къалэм ригъэпщыныжьыгъ».

21ЕтӀанэ кӀуачӀэ зиӀэ мэлэӀич горэм шъхьал мыжъом фэдэу, мыжъошхо горэ къыӀэти, хым хидзи, моущтэу ыӀуагъ:

«Бабилэн къэлэшхор ащ фэдэ кӀочӀэшхокӀэ къырадзыхыщт,
ныбжьи агъотыжьыщтэп.

22ШыкӀэпщынэм, къамылым, бжъэмыем амакъэхэри,
орэд макъэхэри а къэлэшхом щызэхахыжьыщтхэп.

Сыд щыщырэ ӀэшӀагъэ зиӀэри а къэлэшхом щылэжьэжьыщтэп.

Шъхьал мыжъо макъэри а къэлэшхом щызэхахыжьыщтэп.

23Остыгъэ нэфыни а къэлэшхом щыблэжьыщтэп.

Шъаомрэ нысэмрэ амакъэхэри ащ щызэхахыжьыщтэп.

А къэлэшхом ищэн-щэфакӀохэр
мы дунаим ицӀыф инхэм ащыщыгъэх.

Иушхъухьаныгъэ лъэпкъ пстэури ыгъэгъуащэщтыгъ.

24Пегъымбархэм алъ, Тхьэм ицӀыф лъапӀэхэм алъ,
цӀыфхэм чӀылъэм щаукӀыгъэ цӀыф пстэуми алъ
а къэлэшхом щагъотыгъ»+.

ЯПШӀЫКӀУБГЪОНЭРЭШЪХЬ

19^1Ащ нэужым уашъом щыӀэ купышхо горэм ымэкъэшхо фэдэ мэкъэшхо горэм къыӀоу зэхэсхыгъ:

«Аллилуя! Тхьэр ары тымыкӀодэу тыкъэзгъэнэжьырэр.

Щытхъушхори лъэкӀышхори ежь ий+.

2ЦӀыфхэм атыришӀыхьэрэ хьыкумыр шъыпкъэ, зафэ,
сыда пӀомэ, бзылъфыгъэ хэтэкӀошхоу зизинэ шӀэнымкӀэ
дунаир зыгъэкӀодыщтыгъэр ащ ыгъэмысагъ.

Тхьэм ежь иӀорышӀэхэм алъэу
а бзылъфыгъэ хэтэкӀошхом ыгъэчъагъэр ригъэпщыныжьыгъ»+.

3Джыри зэ а купышхор къэджагъ:

«Аллилуя! А къэлэшхор зыстырэ машӀом иӀугъо
егъашӀэм къыпихэу уашъом дэкӀоещт»+.

4ЕтӀанэ тхьэмэтэ нахьыжъхэу тӀокӀырэ плӀырэмрэ псэушъхьиплӀымрэ чӀым зырадзыхи, тӀысыпӀэ лъыпӀэм тес Тхьэр агъэлъапӀэзэ аӀуагъ:

«Амин, Аллилуя!»+

5Джащыгъум тӀысыпӀэ лъапӀэм къиӀукӀэу макъэ горэм къыӀуагъ:

«Шъо, Тхьэм иӀорышӀэ цӀыф пстэуми,
шъо, Тхьэм шӀолӀыкӀ фызиӀэхэм,
цӀыкӀуми инми, ти Тхьэ щытхъушхо фэшъушӀ!»+

6ЕтӀанэ цӀыф купышхом ымэкъэшхо, псышхо къиугъабэмэ амэкъэшхо, шыблэм игъогъэ мэкъэшхомэ афэдэ мэкъэшхохэм моущтэу къаӀоу зэхэсхыгъ:

«Аллилуя! ЗэкӀэ зыфызэшӀокӀырэу,
ти Зиусхьан Тхьэм тетыгъошхо зэриӀэр къыгъэнэфагъ+.

7ТыжъугъэгушӀу, тыжъугъэчэф,
щытхъушхуи фэтэжъугъэшӀ.

Сыда пӀомэ, Шъынэм икъэщэгъу къэсыгъ,
шъхьэгъусэ хъущт пшъашъэм зигъэхьазырыгъ+.

8Чэтэн лыдэу ыкӀи къабзэу зыщилъэнэу мэлэӀич горэм

Шъынэм шъхьэгъусэ фэхъущт пшъашъэм ритыгъ».

(Чэтэным къикӀырэр Тхьэм ицӀыф лъапӀэхэм яшъыпкъагъ ары.)+

9ЕтӀанэ мэлэӀичым къысиӀуагъ:

– Мыхэр тхых: «Шъынэм инысащэ къыригъэблэгъагъэхэр гъогу
мафэ теуцуагъэх».

ЕтӀани къысиӀуагъ:

– «Мыхэр Тхьэм игущыӀэ шъыпкъэх».

10Джащыгъум згъэлъэпӀэнэу мэлэӀичым ылъакъохэм адэжь зесыдзыхыгъ. Ау ащ къысиӀуагъ:

– Аущтэу умышӀы. Оррэ пшыхэу Исус шыхьат фэхъухэрэмрэ сышъуигъусэу сэри Тхьэм сыфэӀорышӀэ. Тхьэр ары бгъэлъэпӀэн фаер. Сыда пӀомэ, Тхьэм игущыӀэхэр пегъымбармэ агухэм къарилъхьэхи, къызфаригъэӀуагъэхэр Исус ехьылӀэгъэ къэбарышӀур къаӀотэныр ары+.

ПкӀэгъуалэм тесыгъэр

11ЕтӀанэ уашъор зэӀухыгъэу слъэгъугъэ. Сызэплъэм, пкӀэгъуалэ горэ къэлъэгъуагъ. Шым тесым «Шъыпкъагъэ зиӀэ цӀыфэу узщыгугъышъункӀэ» еджэх. Шъыпкъагъэ хэлъэу хьыкум ешӀы, мэзао. 12Ынэхэри мэшӀотхъуабзэм фэдэх. Ышъхьи пачъыхьэ тандж Ӏаджи телъ. Ежь нэмыкӀ зыми ымышӀэу цӀэ горэ ынатӀэ тетхагъ+. 13Лъым хэгъэуагъэу джэнэ кӀыхьэ щыгъ. Ащ ыцӀэр: Тхьэм и ГущыӀ+. 14ПкӀэгъуалэхэм атесхэу, чэтэн фыжь къабзэхэмкӀэ фэпагъэхэу уашъом идзэхэр ащ лъыкӀощтыгъэх. 15Лъэпкъхэм зэряощт чэтэ чан ыжэ къыдэкӀыщтыгъ. Лъэпкъхэр гъучӀ бэщкӀэ ыгъэӀорышӀэщтых. ЗэкӀэ зыфызэшӀокӀырэ Тхьэм игубжышхо исэнэ фызалъэм сэнашъхьэхэр рифызэщтых+. 16Пачъыхьэхэм я Пачъыхьэжь, зиусхьанхэми я Зиусхьаныжь зыфаӀорэ цӀэр ишъошэ кӀыхьи ыкохэми атетхэгъагъ+.

17ЕтӀанэ тыгъэм хэтэу мэлэӀич горэ слъэгъугъэ. Ошъогум щыбыбырэ бзыу пстэуми мэкъэшхокӀэ моущтэу ариӀуагъ: «Тхьэм игухэхъо Ӏанэ пае шъузэрэугъоий, шъукъеблагъ, 18пачъыхьэхэм ал, дзэ пэщэшхохэм ал, лъэкӀ зиӀэ цӀыфхэм ал, шыхэм ал, шыухэм ал, шъхьафитми, пщылӀми, цӀыкӀуми, инми, цӀыф пстэуми ал шъушхыным пае».

19ЕтӀанэ хьэкӀэ-къокӀэжъыр[*], дунаим ипачъыхьэхэр ядзэхэр ягъусэхэу слъэгъугъэх. Ахэр шым тесымрэ идзэмрэ язэонхэу зэрэугъоигъэх+. 20Ау шым тесымрэ идзэрэ хьэкӀэ-къокӀэжъыри пегъымбар нэпцӀэу[*] ащ ыпашъхьэ нэшэнэ гъэшӀэгъонхэр щызыгъэлъэгъогъагъэри аубытыгъэх. А нэшанэхэмкӀэ хьэкӀэ-къокӀэжъым цӀыфхэу ежь итамыгъэ зытедзагъэхэу, исурэти зыгъэлъапӀэхэрэр дихьыхыгъагъэх. Шым тесымрэ идзэрэ хьэкӀэ-къокӀэжъри пегъымбар нэпцӀри заубытыхэ ужым, а тӀури псаухэу тхъомзашхъом имашӀокӀэ стырэ хым[*] хадзагъэх+. 21Къэнагъэхэри шым тесым ежь ыжэ къыдэкӀырэ чэтэшхомкӀэ ыукӀыгъэх, зэкӀэ бзыухэми ахэмэ алкӀэ загъэшхэкӀыгъ+.

ЯТӀОКӀЭНЭРЭШЪХЬ

Илъэс минхэр

20^1ЕтӀанэ уашъом къехэу мэлэӀич горэ слъэгъугъэ. ЧӀылъэм икуупӀэу чӀэ зимыӀэм[*] иӀункӀыбзи блэрыпс ин гори ыӀыгъыгъэх+. 2Блэгъожъыр, а блэжъэу иблыскӀэ е шэйтанкӀэ заджэхэрэр ыубыти, илъэс минкӀэ рипхыгъ+. 3ЧӀылъэм икуупӀэу чӀэ зимыӀэм чӀидзи, ыгъэпытэжьи, мыхъури тыридзагъ, илъэс миныр текӀыфэ, лъэпкъхэр ымыгъэпцӀэнхэм пае. А илъэс миным ыуж охътэ макӀэкӀэ шъхьафитныгъэ иӀэнэу атӀупщыжьын фае+.

4ЕтӀанэ тхьэмэтэ тӀысыпӀэхэри, а тӀысыпӀэхэм атес цӀыфхэу адрэ цӀыфхэм хьыкум атезышӀыхьанхэу Тхьэм тетыгъо зэритыгъэхэри слъэгъугъэх. Исус шыхьат зэрэфэхъугъэхэм ыкӀи Тхьэм игущыӀэхэр цӀыфхэм зэрарагъэӀугъэхэм пае, зышъхьэ паупкӀыгъэхэм апсэхэри слъэгъугъэх. Ахэмэ хьэкӀэ-къокӀэжъымрэ исурэтрэ агъэлъэпӀэгъагъэхэп, анатӀэхэми аӀэхэми хьэкӀэ-къокӀэжъым итамыгъэ[*] атырадзэнэу адэгъагъэп. Ахэр къэпсэужьхи, Христос игъусэхэу илъэс миным къыкӀоцӀ тетыгъо яӀэнэу хъугъэ+. 5А илъэс миныр текӀыфэ, адрэ къэнэгъэ лӀагъэхэр къэпсэужьыгъэхэп. Мыхэр ары апэрэхэу лӀагъэхэм къахэтэджыкӀыжьыгъэхэр. 6Апэрэхэу лӀагъэхэм къахэтэджыкӀыжьхэрэр лъапӀэх, гъогу мафэ теуцуагъэх. ЯтӀонэрэ лӀэныгъэм[*] иягъэ ахэмэ аригъэкӀынэу лъэкӀ иӀэп. Ахэр Тхьэмрэ Христосрэ афэӀорышӀэрэ дин пэщэщтых, Христоси игъусэхэу илъэс миным къыкӀоцӀ тетыгъо яӀэщт+.

Шэйтаным зэрэтекӀохэрэр

7А илъэс миныр зытешӀэкӀэ, шэйтаныр хьапсым къычӀатӀупщыжьыщт. Ар кӀонышъ, чӀылъэм ылъэныкъуиплӀ щыӀэ лъэпкъхэу Гогрэ Магогрэ[*] зыфаӀохэрэр ыгъэпцӀэщтых. Ахэр зэонхэм пае ыугъоищтых. Ахэмэ япчъагъэ хым ипшахъо фэдизыщт. 8Аущтэу чӀылъэм ишъомбгъуагъэ зэлъаубытызэ кӀохи, Тхьэм ицӀыф лъапӀэхэм яуцупӀэу Тхьэм шӀу ылъэгъурэ къэлэшхор[*] къауцухьагъ+. 9Ау машӀор уашъом къехи, ахэр ыгъэкӀодыгъэх+. 10Шэйтанэу ахэр зыгъэпцӀагъэр машӀорэ тхъомзашхъорэкӀэ стырэ хым хадзагъ. А хым хьэкӀэ-къокӀэжъри пегъымбар нэпцӀри хадзэгъагъэх. А хым чэщи мафи егъашӀэм къинышхор щащэчыщт+.

Тхьэм цӀыфхэм хьыкум зэратыришӀыхьэрэр

11ЕтӀанэ тӀысыпӀэ лъэпӀэ фыжь инымрэ ащ тесымрэ слъэгъугъэх. ТӀысыпӀэ лъапӀэм тесым ыпашъхьэ чӀылъэри уашъори зэдэкӀодыгъэх, чӀыпӀи къафэнэжьыгъэп+. 12ЦӀыф лӀагъэхэр, цӀыкӀуи ини, тӀысыпӀэ лъапӀэм ыпашъхьэ итхэу слъэгъугъэх. МэлэӀичхэм тхылъ горэхэр зэгуахыгъэх. НэмыкӀ тхылъэу мыкӀодыжьын щыӀэныгъэ зыгъотыщтхэм ацӀэхэр зэрытыр зэгуахыгъ. ТӀысыпӀэ лъапӀэм тесым лӀагъэхэм Ӏофэу ашӀагъэхэу а тхьылъхэм арытхэм ялъытыгъэу хьыкум атыришӀыхьагъ+. 13Хым цӀыф лӀагъэхэу хэлъыгъэхэр къытыжьыгъэх. ЛӀэныгъэми, ЛӀагъэхэм я Дунаий цӀыф лӀагъэхэу яӀагъэхэр къатыжьыгъэх, тӀысыпӀэ лъапӀэм тесым хэти ышӀагъэхэм ялъытыгъэу хьыкум тыришӀыхьагъ+. 14ЕтӀанэ мэлэӀичхэм ЛӀэныгъэри, ЛӀагъэхэм я Дунаий машӀокӀэ стырэ хым хадзагъэх. А хэу машӀокӀэ стырэр ятӀонэрэ лӀэныгъэр ары. 15МыкӀодыжьын щыӀэныгъэ зыгъотыщтхэм ацӀэхэр зэрыт тхылъым цӀыфхэу зыцӀэхэр рамыгъотагъэхэр машӀокӀэ стырэ хым хадзагъэх+.

ЯТӀОКӀЫРЭ ЗЫНЭРЭШЪХЬ

ОшъуакӀэмрэ чӀылъакӀэмрэ

21^1ЕтӀанэ ошъуакӀэри чӀылъакӀэри слъэгъугъэх, сыда пӀомэ, апэрэ уашъори апэрэ чӀылъэри щыӀэжьыгъэхэп, хыри щыӀэжьыгъэп+. 2Ащ нэужым къэлэшхо лъапӀэу ЕрусалимыкӀэр, Тхьэм дэжь къикӀэу, уашъом къехэу слъэгъугъэ. Шъхьэгъусэ хъущт пшъашъэм кӀалэм зызэрэфигъэкӀэрэкӀагъэм фэдэу, зигъэхьазырыгъагъ+. 3ТӀысыпӀэ лъапӀэм къиӀукӀэу мэкъэшхо горэ моущтэу къыӀоу зэхэсхыгъ:

– Мары, Тхьэм ипсэупӀэ цӀыфмэ ахэт, ежьыри ахэсыщт. Ахэри илъэпкъ хъущтых. Ежь Тхьэри ахэмэ ягъусэщт, я Тхьэщт. 4Ахэмэ анэхэм нэпс пстэури акӀилъэкӀыкӀыжьыщт. ЛӀэныгъэри щыӀэжьыщтэп, шъыгъонри, гъынри, узри щыӀэжьыщтхэп, сыда пӀомэ, ыпэрэ Ӏофхэр щыӀэжьхэп+.

5ЕтӀанэ тӀысыпӀэ лъапӀэм тесым къыӀуагъ:

– Мары, Ӏоф пстэури кӀэ сэшӀыжьы.

– Мыхэр тхых, – къыпигъэхъожьыгъ етӀанэ, – сыда пӀомэ, мыхэр узщыгугъын гущыӀэ шъыпкъэх+.

6– Ӏофыр ухыгъэ, – къысиӀуагъ етӀанэ. – Альфэри Омегэри, ублапӀэри кӀэухыри Сэры. ПсыфалӀэ лӀэрэр щыӀэныгъэ къэзытырэ псынэкӀэчъым ипс щыщ ыпкӀэ хэмылъэу езгъэшъощт+. 7ТекӀоныгъэр къэзыхьырэм мы пстэури ӀахьышӀоу къылъыӀэсыщт. Сэ ежь и Тхьэу сыщытыщт, ежьыри сэ скъоу щытыщт+. 8Ау къэрабгъэхэм, шӀошъхъуныгъэ зимыӀэхэм, зызгъэушӀоигъэхэм, цӀыф укӀакӀохэм, зинэ зышӀэхэрэм, ушхъухьаным пылъхэм, тхьэ нэпцӀыр зыгъэлъапӀэхэрэм, пцӀыусхэм – ахэмэ яӀахьыр машӀорэ тхъомзашхъорэкӀэ стырэ хыр ары. Ар ятӀонэрэ лӀэныгъэр ары+.

ЕрусалимыкӀэр

9Аужырэ къинышхуиблыр зэрыт Ӏэгубжъиблыр зыӀыгъырэ мэлэӀичиблымэ язырэр къакӀуи, къысиӀуагъ:

– Моу къакӀуи, Шъынэм ишъхьэгъусэ хъущт пшъашъэр озгъэлъэгъущт+.

10Тхьэм ы Псэ ЛъапӀэ къысфехыгъэу, мэлэӀичым Ӏошъхьэ лъэгэшхо горэм сыдищэягъ. Тхьэм дэжь къикӀэу, уашъом къехэу, къэлэшхо лъапӀэу Ерусалим сигъэлъэгъугъ+. 11А къэлэшхом Тхьэм ищытхъушхо иӀагъ. Кристаллым фэдэ къабзэу, яспис зыцӀэ мыжъо лъэпӀэ фыжьым фэдэу лыдыщтыгъ+. 12Къалэм дэпкъ лъэгэшхоу къэлэпчъэ пшӀыкӀутӀу зыхэтыр иӀагъ. Къэлапчъэхэм мэлэӀич пшӀыкӀутӀу аӀутыгъ, Израиль илӀэкъо пшӀыкӀутӀумэ ацӀэхэри атетхэгъагъэх. 13Тыгъэ къокӀыпӀэмкӀэ къэлэпчъищ, тыгъэ къохьапӀэмкӀи къэлэпчъищ, къыблэмкӀи къэлэпчъищ, темырымкӀи къэлэпчъищ хэлъыгъэх. 14А къалэм идэпкъ лъэпсэ пшӀыкӀутӀу иӀагъ. А лъапсэхэм Шъынэм иапостол пшӀыкӀутӀумэ ацӀэхэр атетхэгъагъэх+.

15МэлэӀичэу къыздэгущыӀагъэм къалэр, къалэм икъэлапчъэхэр, идэпкъ ышынхэм пае, дышъэм хэшӀыкӀыгъэ бэщ шапхъэ ыӀыгъыгъ+. 16Къалэм икӀыхьагъи ишъомбгъуагъи зэфэдизыгъ. МэлэӀичым ибэщкӀэ къалэр ышыгъ. Къалэм икӀыхьагъэ стадие мин пшӀыкӀутӀум фэдизыгъ. Ишъомбгъуагъи илъэгагъи ащ фэдизыгъ. 17МэлэӀичым дэпкъыри ышыгъ. ЦӀыфмэ зэрашырэм фэдэу, мэлэӀичым зешым, дэпкъым ишъомбгъуагъэ Ӏэнтэгъуишъэрэ тӀокӀитӀурэ плӀырэ хъугъэ. 18Дэпкъыри яспис мыжъо лъэпӀэ фыжьым хэшӀыкӀыгъагъ. Къалэри апчым икъэбзагъэ фэдэ къэбзагъэ зиӀэ дышъэм хэшӀыкӀыгъагъ. 19Къалэм идэпкъ лъапсэхэри зэфэшъхьаф мыжъо лъапӀэхэмкӀэ агъэкӀэрэкӀэгъагъэх. Апэрэ лъапсэр яспис зыцӀэ мыжъо лъэпӀэ фыжьым хэшӀыкӀыгъ; ятӀонэрэри сапфир мыжъо шхъуантӀэм хэшӀыкӀыгъ; ящэнэрэри халкидон мыжъо къолэным хэшӀыкӀыгъ; яплӀэнэрэри смарагд мыжъо уцышъуабзэм хэшӀыкӀыгъ;+
20ятфэнэрэри сардоникс мыжъо къолэн лыдым хэшӀыкӀыгъ; яхэнэрэри сердолик мыжъо плъыжь хьаплъым хэшӀыкӀыгъ; яблэнэрэри хризолиф мыжъо гъожьым хэшӀыкӀыгъ; яенэрэри вирил мыжъо уцышъуабзэм хэшӀыкӀыгъ; ябгъонэрэри топаз мыжъо гъожьыбзэм хэшӀыкӀыгъ; япшӀэнэрэри хрисопрас мыжъо уцышъом хэшӀыкӀыгъ; япшӀыкӀузэнэрэри гиацинт мыжъо шхъонтӀашъом хэшӀыкӀыгъ; япшӀыкӀутӀонэрэри аметист мыжъо плъыжь чӀапцӀэм хэшӀыкӀыгъ. 21Къэлэпчъэ пшӀыкӀутӀур налмэс-налкъут пшӀыкӀутӀоу зэхэлъыгъ, къэлапчъэ пэпчъ зы налмэс-налкъутэм хэшӀыкӀыгъ. Къалэм иурам дышъэ къабзэм хэшӀыкӀыгъ, узыпхырыплъырэ апчым фэдэу.

22А къэлэ лъапӀэм Тхьэм зыщелъэӀунхэ унэшхо горэ щыслъэгъугъэп, сыда пӀомэ, зэкӀэ зыфызэшӀокӀырэ Зиусхьанэу Тхьэмрэ Шъынэмрэ а къалэм зэрэщыӀэхэм пае, а къалэм Тхьэм узыщелъэӀун унэшхо горэ ищыкӀэгъагъэп. 23А къалэр агъэнэфынэу тыгъэри мазэри ищыкӀагъэхэп, сыда пӀомэ, Тхьэм ищытхъушхо а къалэр егъэнэфы, Шъынэри а къалэм нэфынэ фэхъу+. 24Лъэпкъхэри ащ инэфынэ щызекӀощтых. Дунаим ипачъыхьэхэми ящытхъушхо а къалэм къыдахьыщт. 25Мафэми ащ икъэлапчъэхэр агъэпытэщтхэп, сыда пӀомэ, ащ чэщ щыхъущтэп. 26Лъэпкъхэм ящытхъушхорэ ялъытэныгъэшхорэ а къалэм къыдахьащт. 27Къэбзэныгъэ зимыӀэр а къалэм дэхьащтэп. ЕмыкӀу зышӀэрэри пцӀыусыри дэхьащтхэп. ЗыцӀэхэр Шъынэм итхылъ итхэу, мыкӀодыжьын щыӀэныгъэ зыгъотыщтхэм анэмыкӀэу, цӀыф зи а къалэм дэхьащтэп+.

ЯТӀОКӀЫРЭ ТӀУНЭРЭШЪХЬ

22^1ЕтӀанэ мэлэӀичым щыӀэныгъэ къэзытырэ псым ипсыхъоу кристаллым фэдэу къабзэр къысигъэлъэгъугъ. Тхьэмрэ Шъынэмрэ ятӀысыпӀэ лъапӀэ къикӀэу, 2а къалэм иурам гузэгу итэу ар блэчъы. А псыхъом ыбгъуитӀукӀэ щыӀэныгъэ къэзытырэ чъыгхэри Ӏутых. Илъэсым пшӀыкӀутӀо къыпэкӀэ, мазэ къэси зэ къыпэкӀэ. А чъыгым ытхьапэхэм лъэпкъхэм яузхэр агъэхъужьых+. 3Тхьэм ынае зыщифэрэ гори а къалэм щыӀэщтэп. Тхьэмрэ Шъынэмрэ ятӀысыпӀэ лъапӀэ а къалэм щыӀэщт, Тхьэм иӀорышӀэхэми ежь агъэлъэпӀэщт. 4Ахэмэ Тхьэм ынапэ алъэгъущт, ыцӀи анатӀэ тетхэгъэщт+. 5Чэщ щыӀэжьыщтэп. Остыгъэм инэфыни ящыкӀэгъэжьыщтэп, тыгъэм инэфынэри ящыкӀэгъэжьыщтэп, сыда пӀомэ, Зиусхьан Тхьэм нэфынэ аритыщт. ЕгъашӀэми тетыгъо яӀэщт+.

Христос бэ темышӀэу къэкӀожьыщт

6ЕтӀанэ мэлэӀичым моущтэу къысиӀуагъ:

– Мыхэр узщыгугъын гущыӀэ шъыпкъэх. Пегъымбар лъапӀэхэм я Зиусхьан Тхьэм бэ темышӀэу къэхъун фэе Ӏофхэр ежь иӀорышӀэхэм аригъэлъэгъунхэм пае, имэлэӀич къыгъэкӀуагъ+.

7– КъэдаӀу, – къеӀо Исус, – бэ темышӀэу сыкъэкӀожьыщт. Тхьэм дэжь къикӀыгъэхэу, мы тхылъым ит гущыӀэхэу къэхъущт Ӏофхэм яхьылӀагъэхэм ядэӀурэр гъогу мафэ теуцуагъ+.

8Сэ сы Иуан, мы Ӏофхэр зэхэзыхыгъэр, зылъэгъугъэр сэры. Мы Ӏофхэр зэхэсхыхэу, зысэлъэгъухэрэ ужым, ахэр сэзгъэлъэгъугъэ мэлэӀичыр згъэлъэпӀэнэу ылъакъомэ адэжь зыщесыдзыхыгъ+.

9– Аущтэу умышӀы, – къысиӀуагъ ащ. – Оррэ пшыхэу пегъымбархэмрэ мы тхылъым итхэр зыгъэцакӀэрэ цӀыф пстэухэмрэ шъуигъусэу сэри Тхьэм сыфэӀорышӀэ. Тхьэр ары бгъэлъэпӀэн фаер.

10– Тхьэм дэжь къикӀыгъэхэу, мы тхылъым ит гущыӀэхэу къэхъущт Ӏофхэм яхьылӀагъэхэм мыхъур атемыдз, – къыпигъэхъожьыгъ етӀанэ, – сыда пӀомэ, уахътэр къэблэгъагъ+. 11Бзэджагъэ зышӀэрэр бзэджэшӀэным джыри пэрэлъ. ШӀоигъэм пылъыри джыри пэрэлъ. Шъыпкъагъэр зыгъэцакӀэрэри шъыпкъагъэр ыгъэцэкӀэным джыри пэрэлъ. Зыгу къэбзэ цӀыфми ыгу къэбзэ зэпытынэу орэхъу+.

12– КъэдаӀу, – къеӀо Исус, – бэ темышӀэу сыкъэкӀожьыщт! Хэти ифэшъошэ Ӏахь къыздэсэхьы, хэти ышӀагъэм фэшъуашэри естыжьыщт+. 13Альфэри Омегэри, апэрэри аужырэри, ублапӀэри кӀэухыри Сэры+.

14– Чъыгэу щыӀэныгъэ къэзытырэм[*] къыпыкӀэрэм щыщ ашхынэуи, къэлапчъэхэмкӀэ къалэм дэхьанхэуи фит хъунхэм пае, Тхьэм иунашъохэр зыгъэцакӀэхэрэр гъогу мафэ теуцуагъэх+. 15Ау хьэхэри, ушхъухьаным пылъхэри, зинэ зышӀэхэрэри, цӀыф укӀакӀохэри, тхьэ нэпцӀхэр зыгъэлъапӀэхэрэри, хэти мышъыпкъагъэр шӀу зылъэгъоу ар зыгъэцакӀэрэри а къалэм ыкӀыб дэтых+.

16– Сэ, Исус, шъуичылыс зэӀукӀэхэм апае мы Ӏофхэр къышъуфиушыхьатынхэу симэлэӀич къэзгъэкӀуагъ. Пачъыхьэ Даутэ илӀакъо къытекӀыгъэ бын лъапӀэр сэры. Нэфшъэгъо жъогъо нэфыри сэры+.

17Тхьэм ы Псэ ЛъапӀэрэ шъхьэгъусэ хъугъэмрэ аӀо: «КъакӀо». Ар зэхэзыхырэми, «КъакӀо» ерэӀу. Хэтми псыфалӀэ лӀэрэр къэрэкӀу. Хэт фаеми, щыӀэныгъэ къэзытырэ псым щыщ ыпкӀэ хэмылъэу ерэшъу+.

18Тхьэм дэжь къикӀыгъэхэу, мы тхылъым ит гущыӀэхэу къэхъущт Ӏофхэм яхьылӀагъэхэр хэтми зэхэзыхырэр зыфэсакъыжьынэу есэӀо. ЦӀыф горэм мы тхылъым ит гущыӀэхэм зыгорэ ахилъхьэмэ, Тхьэм мы тхылъым зикъэбар ит къинышхохэр ащ тырилъхьащтых+. 19Тхьэм дэжь къикӀыгъэхэу, мы тхылъым ит гущыӀэхэу къэхъущт Ӏофхэм яхьылӀагъэхэм цӀыф горэм зыгорэ ахихымэ, Тхьэм а цӀыфым иӀахьышӀу къыӀихыщт. Сыда пӀомэ, мыкӀодыжьын щыӀэныгъэ зыгъотыщтхэм ацӀэхэр зэрыт тхылъымкӀи, къэлэ лъапӀэмкӀи, мы тхылъым зикъэбар ит ӀофхэмкӀи Тхьэм а цӀыфым Ӏахьэу иӀэр къыӀихыщт.

20Мы Ӏофхэм шыхьатэу афэхъурэм еӀо: «Шъыпкъэ, бэ темышӀэу сыкъэкӀожьыщт». Амин. КъэкӀожь, Зиусхьан Исус+.

21Ти Зиусхьан Исус Христос ынэшӀу шъо пстэуми къышъущерэф. Амин.

* 1:1 «Апокалипсис» гущыӀэм къикӀырэр «къыфагъэнэфэгъэ къэбархэр» ары. Исус Христос апостол Иуан къыфигъэнэфэгъэ къэбархэр ары мы тхылъым зигугъу ышӀырэр.

* 1:4 Асие хэкур – Рим къэралыгъошхом щыщ хэкугъ. Ар джырэ Тыркуем итыгъэ къохьэпӀэ лъэныкъо итыгъ. Икъэлэшхуагъэр Ефес ары.

* 1:7 пчы – шыудзэхэм пасэм аӀыгъыщтыгъэ пхъэ кӀыхьэу, гъучӀ папцӀэ зыпылъыщтыгъэр ары. Къащым теӀулӀэгъэ Исус ычапэ пчыкӀэ хэпыджэгъагъэх. Еплъ Иуан19:34.

* 1:9 Патмос – Эгейскэхым ит хыгъэхъунэу Рим цӀыфхэм бзэджашӀэхэм пае щыгъэтӀысыпӀэу ашӀыгъэр ары. Патмос хыгъэхъунэр Ефес къалъэм километр 100-кӀэ пэчыжьэу, икъыблъэ къохьапӀэ лъэныкъомкӀэ ит.

* 1:10 Зиусхьаным имафэ – тхьэумэфэ мафэр ары.

* 1:13 ЦӀыф Лъэпкъым ы Къо фэдэу – еплъ Пегъымбар Даниел икъэбар зэрыт тхылъым 7:13.

* 1:20 мэлэӀичхэр – е чылыс зэӀукӀэхэм якъэрэгъулхэр е ялӀыкӀохэр ары.

* 2:6 Николас игъогу рыкӀорэ цӀыф купыр – ахэмэ тхьэ нэпцӀхэр агъэлъапӀэщтыгъэх, зини ашӀэщтыгъ.

* 2:7 чъыгэу щыӀэныгъэ къэзытырэр – еплъ Пегъымбар Мусэ апэрэ тхылъэу ытхыгъэм (УблапӀэм) 2:9.

* 2:11 ятӀонэрэ лӀэныгъэр – мыкӀодыжьын лӀэныгъэу псэр зыгъэкӀодрэр ары. Еплъ 20:14; 21:8;

* 2:14 БалаӀам… Балак – еплъ Пегъымбар Мусэ яплӀэнэрэ тхылъэу ытхыгъэм 22:24, 31:16, ятфэнэрэ тхылъэу ытхыгъэм 23:4.

* 2:17 мэнн гъомылэр – израиль цӀыфхэр Мысырым къикӀыжьхи, шъоф нэкӀым къыщакӀухьэ зэхъум, гъомылэу Тхьэм аригъэшхыгъэр ары. Еплъ Пегъымбар Мусэ ятӀонэрэ тхылъэу ытхыгъэм 16:14-15, 31-35.

* 2:28 нэфшъэгъо жъуагъор – Христос ары. Еплъ 22:16.

* 3:7 Даутэ иӀункӀыбзэ – а ӀункӀыбзэм Христос итетыгъошхо къегъэлъагъо. Христос пачъыхьэ Даутэ къытекӀыгъэ цӀыфхэм ащыщ. Тхьэм пачъыхьэ Даутэ къыгъэгугъагъ бын лъапӀэу Тхьэм ицӀыфхэм тетыгъо афызиӀэщтыр ащ къызэрэтекӀыщтымкӀэ. Еплъ Пегъымбар Ешайа тхылъэу ытхыгъэм 22:22, Апостол. 2:20-31.

* 3:14 Амин – Тхьэм Ӏофхэу ицӀыфхэр къызэригъэгугъагъэхэр зэригъэцэкӀэщтхэр къэзгъэшъыпкъэжьрэр Христос. Еплъ 2 Кор. 1:20. «Амин» – къикӀырэр «Аущтэу орэхъу».

* 5:5 аслъанкӀэ заджэхэу, пачъыхьэ Даутэ къытекӀыгъэ бын лъапӀэр – Исус Христос ары.

* 8:10 пхъэцӀакӀэ – пхъэныкъостэу машӀом пэлъыр ары.

* 9:1 жъуагъор – мэлэӀич гор.

* 9:1 чӀылъэм икуупӀэу чӀэ зимыӀэр – джынапцӀэхэм яхьапс ары.

* 9:3 скорпион – щэнаут зыхэлъ бэдж лъэпкъ.

* 9:10 щэхэр – бжьэхэр, къэцгъуанэхэр зэрэохэу, зэрыцакъэхэу яӀэхэм афэдэхэр ары.

* 9:11 Аполлион къикӀырэр «ЗыгъэкӀодрэр» ары.

* 9:14 Евфрат псыхъошхор – а уахътэм а псыхъор тыгъэ къокӀыпӀэмкӀэ Рим къэралыгъошхом игъунэпкъагъ.

* 11:2 мэзэ тӀокӀитӀурэ тӀурэ – ар мэфэ 1260-рэ е илъэсищрэ ныкъорэ мэхъу. А зэманым шӀошъхъуныгъэ зиӀэхэм гугъушхо ащэчызэ, Тхьэр зымышӀэхэрэм ахэмэ къин арагъэщэчыщт.

* 11:2 къэлэ лъапӀэр – Ерусалим ары.

* 11:4 зейтун чъыгыр – «маслинэр» ары.

* 11:7 чӀылъэм икуупӀэу чӀэ зимыӀэм къычӀэкӀырэ хьэкӀэ-къокӀэжъыр – еплъ 13:1-7.

* 11:8 къэлэшхор – Ерусалим ары.

* 11:8 Содом – еплъ Пегъымбар Ешайа тхылъэу ытхыгъэм 1:10.

* 11:12 а пегъымбэритӀур – шыхьатитӀур ары. Еплъ 11:3.

* 11:19 зэзэгъыныгъэр къэзыушыхьатырэ пхъуантэр – а пхъуантэр Тхьэм иунэшхо хэт Унэ КӀоцӀэу Анахь ЛъапӀэм чӀэтыгъ. Еплъ Пачъыхьэхэм якъэбархэр зэрыт апэрэ тхылъым (3-я Царств) 8:1-6.

* 12:7 Михаил – апэрэ мэлэӀичхэм ащыщ.

* 12:14 илъэсищрэ ныкъорэ – мэфэ 1260-рэ мэхъу. Еплъ 12:6.

* 13:2 хьашыумыш – урысыбзэкӀэ «барс».

* 13:5 мэзэ тӀокӀитӀурэ тӀурэ – еплъ 11:2.

* 13:18 цӀыфым ипчъагъэ – алыджыбзэкӀи еврейбзэмкӀи пчъагъэхэр хьарыфхэмкӀэ атхых. ДжуртыбзэкӀи алыджыбзэкӀи цӀэхэр щыӀэх, яхьарыфхэм къарыкӀырэ пчъагъэхэр зэхэбгъахъохэмэ, шъихырэ тӀокӀищырэ хырэ хъухэрэр

* 14:1 Цион Ӏуашъхьэр – Ерусалим ары.

* 14:8 къэлэшхоу Бабилэн – Рим къэлэшхор ары къыригъэкӀырэр.

* 14:20 стадие – метрэ 192-рэ мэхъу.

* 15:2 ыцӀэ ипчъагъэ – еплъ 13:18.

* 15:3 пегъымбар Мусэу Тхьэм фэӀорышӀэрэмрэ Шъынэмрэ яорэд – еплъ Пегъымбар Мусэ ятӀонэрэ тхылъэу ытхыгъэм 15:1-18.

* 16:12 Евфрат псыхъошхор – еплъ 9:14.

* 16:16 Армагеддон – ащ къикӀырэр «Мегиддо къалэм иӀуашъхь» ыӀоу ары. А Ӏуашъхьэр Израиль хэгъэгум итемыр ит. А чӀыпӀэм израиль цӀыфхэр пыйхэм бэрэ щязаощтыгъэх. Еплъ Пачъыхьэхэм якъэбархэр зэрыт ятӀонэрэ тхылъым (4-я Царств) 23:29-30.

* 17:1 бзылъфыгъэ хэтэкӀошхор – Рим къэлэшхор ары къыригъэкӀырэр.

* 17:8 хьэкӀэ-къокӀэжъыр… чӀылъэм икуупӀэу чӀэ зимыӀэм къычӀэкӀыщт – еплъ 11:7.

* 18:13 зейтун дагъэр – оливэ дагъэр ары.

* 19:19 хьэкӀэ-къокӀэжъыр – апэрэ хьэкӀэ-къокӀэжъэу хым къыхэкӀыгъэр ары. Еплъ 13:1-10.

* 19:20 пегъымбар нэпцӀыр – ятӀонэрэ хьэкӀэ-къокӀэжъэу чӀы чӀэгъым къычӀэкӀыгъэр ары. Еплъ 13:11-15.

* 19:20 машӀокӀэ стырэ хыр – джэхьнэмыр ары. Еплъ 14:10; 20:10.

* 20:1 чӀылъэм икуупӀэу чӀэ зимыӀэр – джынапцӀэхэм яхьапс ары.

* 20:4 хьэкӀэ-къокӀэжъым итамыгъэ – еплъ 13:16; 14:9.

* 20:6 ятӀонэрэ лӀэныгъэр – еплъ 20:14; 21:8.

* 20:7 Гогрэ Магогрэ – лъэпкъхэу Тхьэм ицӀыфхэм язэонхэу зэфэсыгъэхэр ары. Еплъ Пегъымбар Иезекиил тхылъэу ытхыгъэм 38 ыкӀи 39.

* 20:8 Тхьэм шӀу ылъэгъурэ къэлэшхор – Ерусалим ары.

* 22:14 Чъыгэу щыӀэныгъэ къэзытырэр – еплъ 2:7.

+ 1:1 Ӏоф. 22:6
+ 1:2 Иуан 19:35
+ 1:3 Ӏоф. 22:7, Ӏоф. 22:10

+ 1:4 МысырикӀыжь 3:14, Ӏоф. 3:1, Ӏоф. 4:5, Ӏоф. 5:6, Иуан 3:11, 1 Тим. 6:13, Апостол. 26:23, 1 Кор. 15:20, Кол. 1:18, 1 Пет. 1:18-19

+ 1:6 МысырикӀыжь 19:6, 1 Пет. 2:9, Ӏоф. 5:10, Ӏоф. 20:6, 1 Пет. 4:11, Иудэ 1:24-25, Ӏоф. 5:13

+ 1:7 Дан 7:13,
+ 1:9 Марк 10:39
+ 1:10 Ӏоф. 4:2
+ 1:12 МысырикӀыжь 25:1, МысырикӀыжь 25:37,
+ 1:13 Дан 7:13, Дан 10:5-6, Ӏоф. 15:6
+ 1:14 Дан 7:9, Ӏоф. 2:18, Ӏоф. 19:12
+ 1:15 Дан 10:6,

+ 1:16 Евр. 4:12, Ӏоф. 19:15, Дан 8:17, Дан 10:9, Маттэ 17:2

+ 1:17 Маттэ 28:4, Ӏоф. 2:8, Ӏоф. 22:13

+ 1:18 Рим. 6:9, Рим. 14:9, Ӏоф. 9:1, Ӏоф. 20:1

+ 2:1 Ӏоф. 1:13, Ӏоф. 1:16

+ 2:2 2 Кор. 11:13, 1 Иуан 4:1

+ 2:7 Маттэ 11:15, Марк 4:9, Лука 8:8, Ӏоф. 3:6, Ӏоф. 3:13, Ӏоф. 3:22, Ӏоф. 13:9, Ӏоф. 3:5, Ӏоф. 21:7, Лука 23:43, 2 Кор. 12:4, УблапӀэ 2:9, УблапӀэ 3:22, Ӏоф. 22:2

+ 2:8 Ӏоф. 1:17-18
+ 2:9 Якъуб 2:5, 2 Кор. 8:9, Ӏоф. 3:9
+ 2:10 Ӏоф. 12:11, Якъуб 1:12, Ӏоф. 3:11
+ 2:11 Ӏоф. 2:7, Ӏоф. 20:6, Ӏоф. 21:8
+ 2:12 Ӏоф. 1:16

+ 2:14 2 Пет. 2:15, Апостол. 15:29, 1 Кор. 8:10, 1 Кор. 10:19

+ 2:15 Ӏоф. 2:6

+ 2:16 2 Фесс. 2:8

+ 2:17 Ӏоф. 2:7, МысырикӀыжь 16:31, Иуан 6:48-50, Ӏоф. 3:12, Ӏоф. 19:12

+ 2:18 Ӏоф. 1:14-15
+ 2:20 1ПА 16:31, 1ПА 21:25, Ӏоф. 2:14
+ 2:21 2 Пет. 3:9, 2 Пет. 3:15
+ 2:23 1СА 16:7, Маттэ 16:27
+ 2:25 Ӏоф. 3:11

+ 2:26 Орэд ЛъапӀэхэр 2:9, Ӏоф. 12:5, Ӏоф. 19:15, Ӏоф. 22:16

+ 2:29 Ӏоф. 2:7

+ 3:1 Ӏоф. 1:4-5, Ӏоф. 1:16, Рим. 1:15, Ефес 2:1, Ефес 2:5, Кол. 2:13, 1 Тим. 5:6

+ 3:3 Маттэ 24:43-44, 2 Пет. 3:10, 1 Фесс. 5:2, Ӏоф. 16:15

+ 3:4 Иудэ 1:23, Ӏоф. 6:11, Ӏоф. 7:9, Маттэ 10:11, Маттэ 22:8, Апостол. 13:46

+ 3:5 Ӏоф. 2:7, Ӏоф. 21:7, МысырикӀыжь 32:32, Орэд ЛъапӀэхэр 55:9, Орэд ЛъапӀэхэр 68:29, Лука 10:19, Маттэ 10:32

+ 3:6 Ӏоф. 2:7
+ 3:9 Ӏоф. 2:9
+ 3:10 2 Пет. 2:9, 1 Кор. 10:13

+ 3:11 Ӏоф. 22:7, Ӏоф. 22:12, Ӏоф. 22:20, Ӏоф. 2:25

+ 3:12 Ӏоф. 2:7, 1ПА 7:21, Орэд ЛъапӀэхэр 22:6, Ӏоф. 2:17

+ 3:13 Ӏоф. 2:7

+ 3:14 Ушъый гъэсэпэтхыдэхэр 8:22, Кол. 1:15, Кол. 1:18, 1 Кор. 14:16, 2 Кор. 1:20

+ 3:17 1 Кор. 4:8, Иуан 9:39-41

+ 3:18 Ӏоф. 16:15

+ 3:19 Ушъый гъэсэпэтхыдэхэр 3:12, Евр. 12:5-6

+ 3:20 Лука 12:36, Иуан 14:23

+ 3:21 Иуан 16:33, Орэд ЛъапӀэхэр 109:1, Марк 16:19, Маттэ 19:28, Лука 22:30

+ 3:22 Ӏоф. 2:7
+ 4:1 Ӏоф. 1:10
+ 4:2 Ӏоф. 1:10, 1ПА 22:19, Дан 7:9
+ 4:4 Ӏоф. 3:4

+ 4:5 Ӏоф. 8:5, Ӏоф. 11:19, Ӏоф. 16:18, Ӏоф. 1:4-5,

+ 4:6 Ӏоф. 15:2,
+ 4:11 Ӏоф. 5:12, Орэд ЛъапӀэхэр 32:9-11
+ 5:1 Дан 12:4, Ӏоф. 10:4, Ӏоф. 22:10
+ 5:5 Ӏоф. 22:16, УблапӀэ 49:9

+ 5:6 Иуан 1:29, Иуан 1:36, 1 Пет. 1:19, Апостол. 8:32-33, Ӏоф. 1:4-5

+ 5:8 Орэд ЛъапӀэхэр 140:2, Ӏоф. 8:3-4

+ 5:9 Орэд ЛъапӀэхэр 32:3, Ӏоф. 14:3, Ӏоф. 7:9, Ӏоф. 11:9, Ӏоф. 14:6, Ӏоф. 14:3-4

+ 5:10 МысырикӀыжь 19:6, 1 Пет. 2:9, Ӏоф. 1:6
+ 5:11 Дан 7:10, Лука 2:13
+ 5:12 Ӏоф. 4:11

+ 5:13 Орэд ЛъапӀэхэр 144:16, Орэд ЛъапӀэхэр 150:6, 1 Пет. 4:11, Иудэ 1:24-25, Ӏоф. 1:6, Ӏоф. 7:12

+ 5:14 Ӏоф. 4:10

+ 6:1 Ӏоф. 5:1, Ӏоф. 4:7, Ӏоф. 14:2, Ӏоф. 19:6

+ 6:4 Марк 13:8
+ 6:6 Ӏоф. 7:3
+ 6:8 Хэбзэ тхыжьыгъэр 32:24,
+ 6:9 Ӏоф. 20:4

+ 6:10 Хэбзэ тхыжьыгъэр 32:43, Орэд ЛъапӀэхэр 78:10, Орэд ЛъапӀэхэр 93:3, Орэд ЛъапӀэхэр 118:84, Лука 18:7, 2 Фесс. 1:6, Ӏоф. 19:2

+ 6:11 Ӏоф. 3:4
+ 6:12 Марк 13:8, Ӏоф. 11:13,
+ 6:14 Ӏоф. 16:20
+ 6:16 Лука 23:30
+ 6:17 Орэд ЛъапӀэхэр 75:8,
+ 7:1 Дан 7:2
+ 7:3 Ӏоф. 14:1, Ӏоф. 22:4
+ 7:9 Ӏоф. 3:4
+ 7:10 Ӏоф. 12:10, Ӏоф. 19:1
+ 7:11 Ӏоф. 4:6
+ 7:12 Ӏоф. 5:13-14

+ 7:14 Маттэ 24:21, Евр. 9:14, Ӏоф. 19:8, Ӏоф. 22:14

+ 7:16 Орэд ЛъапӀэхэр 120:6,

+ 7:17 2СА 5:2, Орэд ЛъапӀэхэр 22:1, Иуан 10:11, Ӏоф. 21:4

+ 8:1 Ӏоф. 5:1

+ 8:2 Маттэ 18:10-11

+ 8:3 МысырикӀыжь 30:7, Орэд ЛъапӀэхэр 140:2, Ӏоф. 5:8

+ 8:4 Апостол. 10:4
+ 8:5 Ӏоф. 4:5
+ 8:7 МысырикӀыжь 9:23-24,

+ 8:8 МысырикӀыжь 7:17, МысырикӀыжь 7:19, Ӏоф. 11:6

+ 8:10 Ӏоф. 9:1

+ 8:12 МысырикӀыжь 10:21-23,

+ 9:1 Лука 10:18, Ӏоф. 8:10, Ӏоф. 12:8-9, Ӏоф. 1:18

+ 9:3 МысырикӀыжь 10:4
+ 9:4 Ӏоф. 7:2-4
+ 9:7 Дан 7:8
+ 9:12 Ӏоф. 11:14
+ 9:13 МысырикӀыжь 27:2, МысырикӀыжь 30:2
+ 9:14 Ӏоф. 16:12

+ 9:20 1 Кор. 10:20, Орэд ЛъапӀэхэр 134:15-18, Дан 5:23

+ 9:21 Ӏоф. 21:8, Ӏоф. 22:15

+ 10:1 Ӏоф. 4:3, Ӏоф. 1:15-16

+ 10:4 Дан 8:26, Дан 12:4, Ӏоф. 5:1, Ӏоф. 22:10

+ 10:7 Ӏоф. 11:15
+ 10:9 Орэд ЛъапӀэхэр 118:103,
+ 11:1 Ӏоф. 21:15
+ 11:2 Лука 21:24, Ӏоф. 12:6, Ӏоф. 13:5
+ 11:5 2ПА 1:10,

+ 11:6 1ПА 17:1, МысырикӀыжь 7:17, МысырикӀыжь 7:19, Ӏоф. 8:8

+ 11:7 Ӏоф. 9:1, Дан 7:21, Дан 8:24
+ 11:9 Орэд ЛъапӀэхэр 78:2-3
+ 11:11 УблапӀэ 2:7,
+ 11:12 Ӏоф. 4:1, 1 Фесс. 4:17
+ 11:13 Ӏоф. 6:12
+ 11:14 Ӏоф. 8:13, Ӏоф. 9:12

+ 11:15 Маттэ 24:31, Ӏоф. 10:7, МысырикӀыжь 15:18, Дан 7:14, Дан 7:27, Лука 1:33, 1 Кор. 15:24

+ 11:16 Ӏоф. 4:4
+ 11:17 Ӏоф. 1:4, Ӏоф. 16:5
+ 11:18 Орэд ЛъапӀэхэр 2:1, Ӏоф. 20:12

+ 11:19 Ӏоф. 15:5, МысырикӀыжь 9:23, Ӏоф. 16:21

+ 12:1 УблапӀэ 37:9

+ 12:3 Дан 7:7, Ӏоф. 13:1, Ӏоф. 17:3, Ӏоф. 17:12

+ 12:4 Дан 8:10

+ 12:5 Орэд ЛъапӀэхэр 2:9, Ӏоф. 2:27, Ӏоф. 19:15

+ 12:6 Ӏоф. 11:3, Ӏоф. 13:5

+ 12:7 Дан 10:13, Дан 12:1, Иудэ 1:9

+ 12:9 УблапӀэ 3:1, Ӏоф. 20:2, Лука 10:18, Иуан 12:31

+ 12:11 Ӏоф. 15:2, Лука 14:26, Иуан 12:25, Ӏоф. 2:10

+ 12:12 Орэд ЛъапӀэхэр 95:11,

+ 12:14 МысырикӀыжь 19:4, Хэбзэ тхыжьыгъэр 32:11, Дан 7:25, Ӏоф. 13:5

+ 12:17 УблапӀэ 3:15
+ 13:1 Дан 7:3, Ӏоф. 12:3
+ 13:2 Дан 7:4-6, Лука 4:6

+ 13:5 Дан 7:8, Дан 11:36, Дан 7:25, Ӏоф. 11:2, Ӏоф. 12:6

+ 13:7 Дан 7:21, Дан 8:24, Ӏоф. 11:7, Ӏоф. 12:17

+ 13:8 Ӏоф. 3:5
+ 13:9 Ӏоф. 2:7
+ 13:10 Ӏоф. 14:12

+ 13:13 Хэбзэ тхыжьыгъэр 13:1-3, Марк 13:22, Ӏоф. 16:13, Ӏоф. 19:20, 2ПА 1:10, Лука 9:54

+ 13:14 Маттэ 24:24, Марк 13:22, 2 Фесс. 2:9

+ 13:15 Дан 3:6

+ 14:1 Орэд ЛъапӀэхэр 2:6, Орэд ЛъапӀэхэр 9:12, Евр. 12:22, Ӏоф. 3:12, Ӏоф. 7:3-4

+ 14:2 Ӏоф. 1:15, Ӏоф. 6:1
+ 14:3 Орэд ЛъапӀэхэр 32:3, Ӏоф. 5:9
+ 14:4 2 Кор. 11:2, Якъуб 1:18, 2 Фесс. 2:13
+ 14:8 Ӏоф. 18:2
+ 14:9 Ӏоф. 13:15

+ 14:10 Орэд ЛъапӀэхэр 74:8, Ӏоф. 14:10, Ӏоф. 20:10

+ 14:12 Ӏоф. 13:10
+ 14:13 Ӏоф. 20:6
+ 14:14 Дан 7:13, Дан 10:5-6, Ӏоф. 1:13
+ 14:15 Марк 4:29
+ 14:19 Ӏоф. 19:15
+ 15:1 Ӏоф. 16:1, Ӏоф. 17:1, Ӏоф. 21:9
+ 15:2 Ӏоф. 4:6, Ӏоф. 12:11, Ӏоф. 13:17

+ 15:3 МысырикӀыжь 15:1, Хэбзэ тхыжьыгъэр 31:30, Орэд ЛъапӀэхэр 91:6

+ 15:4 Орэд ЛъапӀэхэр 85:9
+ 15:5 МысырикӀыжь 38:21, Ӏоф. 11:19
+ 15:6 Ӏоф. 1:13
+ 15:7 Ӏоф. 4:6
+ 15:8 МысырикӀыжь 40:34-35, 1ПА 8:10-11,
+ 16:1 Ӏоф. 15:1, Орэд ЛъапӀэхэр 78:6,
+ 16:2 Ӏоф. 13:16, МысырикӀыжь 9:9-11
+ 16:3 Ӏоф. 8:8-9
+ 16:4 МысырикӀыжь 7:17-20
+ 16:5 Ӏоф. 1:4, Ӏоф. 11:17,
+ 16:6 Маттэ 23:35, Ӏоф. 18:24,
+ 16:7 Ӏоф. 6:9
+ 16:9 Дан 5:23, Апостол. 12:23
+ 16:10 Ӏоф. 13:2, МысырикӀыжь 10:21-22
+ 16:12 Ӏоф. 9:14,
+ 16:13 Ӏоф. 12:3, Ӏоф. 13:11
+ 16:14 Марк 13:22, Ӏоф. 13:13

+ 16:15 Маттэ 24:43-44, 2 Пет. 3:10, 1 Фесс. 5:2, Ӏоф. 3:3, Ӏоф. 3:18

+ 16:18 Дан 12:1, Марк 13:19
+ 16:19 Ӏоф. 14:10
+ 16:20 Ӏоф. 6:14
+ 16:21 МысырикӀыжь 9:23-25, Ӏоф. 11:19
+ 17:1 Ӏоф. 15:1, Ӏоф. 21:9,
+ 17:2 Ӏоф. 14:8
+ 17:3 Ӏоф. 12:3
+ 17:6 Ӏоф. 16:6
+ 17:8 Ӏоф. 9:1, Ӏоф. 11:7
+ 17:12 Дан 7:7, Дан 7:24, Ӏоф. 12:3

+ 17:14 Хэбзэ тхыжьыгъэр 10:17, 1 Тим. 6:15, Ӏоф. 19:16, Дан 2:37

+ 17:16 Ӏоф. 18:8
+ 18:2 Ӏоф. 14:8,
+ 18:3 Ӏоф. 17:2,
+ 18:5 Юныс 1:2
+ 18:6 Орэд ЛъапӀэхэр 136:8,
+ 18:8 Ӏоф. 17:16
+ 18:24 Маттэ 23:35, Ӏоф. 16:6, Ӏоф. 17:6
+ 19:1 Орэд ЛъапӀэхэр 61:12, Ӏоф. 7:10

+ 19:2 Хэбзэ тхыжьыгъэр 32:43, 2ПА 9:7, Ӏоф. 6:10

+ 19:3 Ӏоф. 14:11, Ӏоф. 18:9

+ 19:4 Ӏоф. 4:4

+ 19:5 Орэд ЛъапӀэхэр 133:1, Орэд ЛъапӀэхэр 134:1

+ 19:6 Ӏоф. 1:15, Ӏоф. 6:1, Орэд ЛъапӀэхэр 92:1

+ 19:7 Маттэ 22:2, Маттэ 25:10, Ӏоф. 21:2
+ 19:8 Ӏоф. 7:14
+ 19:10 Апостол. 10:25-26, Ӏоф. 22:8-9
+ 19:12 Ӏоф. 1:14, Ӏоф. 2:17
+ 19:13 Иуан 1:1

+ 19:15 Ӏоф. 1:16, Орэд ЛъапӀэхэр 2:9, Ӏоф. 2:27, Ӏоф. 12:5, Ӏоф. 14:19-20

+ 19:16 Хэбзэ тхыжьыгъэр 10:17

+ 19:19 Ӏоф. 16:16

+ 19:20 Ӏоф. 13:11-15, Ӏоф. 16:13, Дан 7:11-12

+ 19:21 Ӏоф. 1:16
+ 20:1 Ӏоф. 9:1
+ 20:2 УблапӀэ 3:1, Ӏоф. 12:9
+ 20:3 Орэд ЛъапӀэхэр 54:24, Дан 6:17

+ 20:4 Дан 7:9, Маттэ 19:28, Ӏоф. 6:9, Ӏоф. 13:12-16, Дан 7:18

+ 20:6 Ӏоф. 2:11, Ӏоф. 14:13, Ӏоф. 21:8, МысырикӀыжь 19:6, Ӏоф. 1:6

+ 20:8 Ӏоф. 16:14
+ 20:9 2ПА 1:10, Ӏоф. 11:5
+ 20:10 Ӏоф. 19:20
+ 20:11 Орэд ЛъапӀэхэр 101:27

+ 20:12 МысырикӀыжь 32:32, МысырикӀыжь 32:33, Дан 7:10, Дан 12:1, Маттэ 16:27

+ 20:13 Апостол. 24:15
+ 20:15 Маттэ 13:42, Маттэ 13:50
+ 21:1 2 Пет. 3:13, Ӏоф. 20:11
+ 21:2 Гал. 4:26, Евр. 12:22, Ӏоф. 19:7
+ 21:4 Ӏоф. 7:17,
+ 21:5 2 Кор. 5:17

+ 21:6 Ӏоф. 1:6, Ӏоф. 22:13, Иуан 4:10, Иуан 7:37

+ 21:7 Ӏоф. 2:7, Ӏоф. 3:5, Маттэ 25:34, 2СА 7:14, 2 Кор. 6:18

+ 21:8 1 Кор. 6:9-10, Гал. 5:19-21, Ӏоф. 22:15, Ӏоф. 2:11, Ӏоф. 20:6

+ 21:9 Ӏоф. 15:1, Ӏоф. 17:1
+ 21:10 Ӏоф. 17:3
+ 21:11 МысырикӀыжь 40:34
+ 21:14 Ефес 2:20
+ 21:15 Ӏоф. 11:1
+ 21:19 МысырикӀыжь 28:17-20,
+ 21:23 Ӏоф. 22:5
+ 21:27 Орэд ЛъапӀэхэр 117:20
+ 22:2 УблапӀэ 2:9, УблапӀэ 3:22, Ӏоф. 2:7

+ 22:4 Орэд ЛъапӀэхэр 16:15, Маттэ 5:8, 1 Иуан 3:2, Евр. 12:14, Ӏоф. 7:3-4

+ 22:5 Орэд ЛъапӀэхэр 35:10, Ӏоф. 21:23
+ 22:6 Ӏоф. 1:1
+ 22:7 Ӏоф. 3:11, Ӏоф. 1:3
+ 22:8 Ӏоф. 19:10
+ 22:10 Дан 12:4, Ӏоф. 10:4, Ӏоф. 1:3
+ 22:11 Дан 12:10, 2 Тим. 3:13
+ 22:12 Маттэ 16:27
+ 22:13 Ӏоф. 1:8, Ӏоф. 21:6
+ 22:14 Ӏоф. 7:14

+ 22:15 Ушъый гъэсэпэтхыдэхэр 12:22, 1 Кор. 6:9-10, Гал. 5:19-21, Ӏоф. 21:8

+ 22:16 Ӏоф. 5:5, Ӏоф. 2:26

+ 22:17 Ӏоф. 21:2, Ӏоф. 21:9, Иуан 7:37, Ӏоф. 21:6

+ 22:18 Хэбзэ тхыжьыгъэр 4:2, Хэбзэ тхыжьыгъэр 12:32, Ушъый гъэсэпэтхыдэхэр 30:6

+ 22:20 1 Кор. 16:22

+ https://ibt.org.ru/ebook?id=ADG

Table of Contents

- КъэбарышӀур: Апокалипсис

- Апокалипсис

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ
- ЯБЛЭНЭРЭШЪХЬ
- ЯЕНЭРЭШЪХЬ
- ЯБГЪОНЭРЭШЪХЬ
- ЯПШӀЭНЭРЭШЪХЬ
- ЯПШӀЫКӀУЗЭНЭРЭШЪХЬ
- ЯПШӀЫКӀУТӀОНЭРЭШЪХЬ
- ЯПШӀЫКӀУЩЭНЭРЭШЪХЬ
- ЯПШӀЫКӀУПЛӀЭНЭРЭШЪХЬ
- ЯПШӀЫКӀУТФЭНЭРЭШЪХЬ
- ЯПШӀЫКӀУХЭНЭРЭШЪХЬ
- ЯПШӀЫКӀУБЛЭНЭРЭШЪХЬ
- ЯПШӀЫКӀОЕНЭРЭШЪХЬ
- ЯПШӀЫКӀУБГЪОНЭРЭШЪХЬ
- ЯТӀОКӀЭНЭРЭШЪХЬ
- ЯТӀОКӀЫРЭ ЗЫНЭРЭШЪХЬ
- ЯТӀОКӀЫРЭ ТӀУНЭРЭШЪХЬ